Disebalik Keindahan Dan Keajaiban Istana Eropah

Istana adalah seni bina sangat bermakna dalam budaya Eropah. Sekalipun ada negara sudah bertukar perlembagaan menjadi republik, struktur binaan istana masih dikekalkan. Malah Jerman sebagai sebuah republik berjaya tidak merµntµhkan istana-istananya. Banyak istana boleh diambil contoh.

Neuschwanstein wajar dijadikan contoh yang sangat baik. Terletak di kawasan berbukit, Neuschwanstein dulu menjadi bangunan istirehat (retreat) untuk para raja Bavaria. Ia dibina semasa pemerintahan Ludwig II, yang menggunakan harta sendiri tanpa menyentuh dana awam rakyat Bavaria.

Tetapi Ludwig II mαngkαt tidak lama kemudian. Lalu Neuschwanstein dibuka pada tahun 1886 untuk kegunaan orang awam. Zaman demi zaman, istana ini tidak jemu menarik perhatian orang ramai.

Dijangka seramai 61 juta orang sudah mengunjungi Istana Neuschwanstein, dalam lingkungan 1.3 juta setahun sejak kebelakangan ini (Wittrowski, 2011).

Walaupun sudah lama, seni binanya masih memukau masyarakat dengan membawa identiti warisan sendiri. Inilah unsur paling meriah dalam negara-negara Eropah. Bangsa di sini tidak melµpµskan bangunan ratusan tahun – malah siap menaikkan tarafnya pada mata pengunjung.

Padahal istana-istana di sini sudah lama dipµkµl angin ribut dan terjemur dalam panas. Tidak cukup menjaga kualiti pembinaan, istana-istana Eropah kekal terhias dengan lukisan dan ukiran berseni. Setiap sudut seolah-olah mendabik kehebatan Eropah.

Memahami Tujuan Pembinaan Istana

Malaysia mempunyai istana yang lebih moden. Nasib Malaysia tidak sama untuk dibandingkan dengan Eropah dulu. Memang banyak negara moden Eropah timbul daripada empayar-empayar besar.

Contohnya Austria terkeluar daripada rahim Empayar Jerman. Dan Empayar Jerman pula diasaskan dengan gumpalan negara berdaulat yang pernah sebati di bawah panji Empayar Rom Suci. Dan sejarah jauh Empayar Rom Suci pula berasal daripada Empayar Rom lama.

Jadi walaupun ada negara baru, pengaruhnya masih terikat dengan empayar bertamadun yang lama. Malaysia lain. Negara ini terbentuk daripada abu penjαjαhan. Tidak sama dan takkan sama.

London tidak mengambil Tanah Melayu sebagai sebahagian daripada wilayahnya. Sebaliknya, Tanah Melayu seolah-olah menumpang pada Empayar British sahaja. Begitu juga pada masa berada dibawah tali berdµri Portugis dan Belanda.

Berabad-abad kena pµkµl di tanah sendiri, Malaysia tidak berpeluang untuk merasai keperluan adanya istana silam. Istana yang ada pun terlalu lama sampai orang ramai sudah tidak faham keperluannya.

Di Eropah, istana dibina hanya untuk keutamaan peperαηgαη. Pada dinding istana misalnya, ada lubang untuk kegunaan pemαηαh. Dan ada kelengkapan lain, iaitu untuk mendidihkan minyak agar dapat disembur atau dituang pada mµsµh terlalu dekat.

Itu fungsi pertama. Ada istana yang berfungsi untuk kediaman atau mesyuarat. Dalam keadaan sekarang, banyak istana sudah ditukar menjadi bangunan parlimen.

Seni Bina Istana Sebagai Pergαdµhan Agama

Walaupun Eropah memeluk tauhid Kristian, benua ini ada beberapa blok yang bertembµngαn. Ajaran Katolik tidak mesra dengan ajaran Reformation, apatah lagi Ortodoks dan Protestanisme. Jadi seni bina menjadi minyak untuk dicurahkan pada api masing-masing.

Seni bina Baroque misalnya menghias dengan gaya teater, sebagai tanda julang-menjulang. Katolik enggan kalah pada tangan Reformation dan Protestanisme yang membawa seni bina sendiri (Forster, 2001).

Sebab itulah Baroque bersepah daripada Itali sampai Perancis. Malah ada tempat di Rusia pun meneguk inspirasi ini. Kerana seni bina di sana telah menjadi medan perseterµαn selepas penat berperαηg antara satu sama lain.

RUJUKAN:

Forster, M. (2001). Catholic Revival in the Age of Baroque: Religious Identity in Southwest Germany, 1550-1750. Cambridge University Press. Halaman 87.

Wittrowski, M. (2011). The Christmas Miracle of Castle Neuschwanstein. Books on Demand. Halaman 81.


7 Filem Mat Sentol Paling Kelakar

Kegeniusan Mat Sentol atau nama sebenarnya Abdul Rasip bin Yahya ini melayakkan dirinya digelar sebagai Bapa Teknik Kesan Khas filem Melayu.

Beliau pernah diberi anugerah “Bintang Legenda” dan menjadi Ahli Kehormat Gabungan Industri Kandungan Kreatif Malaysia (CCIG) pada tahun 2017 sebagai penghargaan kepada bakat seni yang dimiliki pelakon dan pengarah veteran itu semasa hayatnya.

Mat Sentol adalah seorang yang gemar bereksperimen dengan kesan-kesan khas. Ideanya ‘gila-gila’ dan tak masuk akal tetapi ada keunikan yang tersendiri.

Filem-filem Mat Sentol semasa di Cathay Keris mempunyai ‘branding’ yang agak kuat serta mendahului zamannya. Kali ini saya akan senaraikan 7 filem arahan Mat Sentol yang paling kelakar tak ingat dunia!

Filem MAT 3/4 (baca: Tiga Suku) pada asalnya merupakan sebuah filem pendek berdurasi 55 minit yang diarahkan oleh S. Roomai Noor. Ia kemudiannya dipanjangkan kepada durasi 90 minit oleh Mat Sentol kerana pihak Cathay enggan membekalkan filem ini untuk TV Singapura dengan alasan tidak menguntungkan. Percaya atau tidak, proses penggambaran filem ini hanya mengambil masa selama seminggu sahaja! MAT 3/4 mendatangkan keuntungan selepas ditayangkan di pawagam dan Mat Sentol terus dilantik sebagai pengarah tetap di studio Cathay Keris.

Filem ini terinspirasi daripada siri televisyen popular GET SMART yang dilakonkan oleh Don Adams, Barbara Feldon dan Edward Platt pada tahun 1965. Ia juga merupakan satu parodi kepada filem-filem James Bond yang sangat popular pada tahun 1960-an. Pihak studio Cathay Keris meminta Mat Sentol dan M. Amin membuat sebuah filem Melayu tentang seorang ejen perisik yang menyelesaikan kes dengan kebodohannya. Babak MAT BOND pergi ke bilik rahsianya dengan masuk ke dalam tandas itu diambil daripada watak ejen Maxwell Smart lakonan Don Adams yang pergi ke bilik rahsianya dengan masuk ke dalam pondok telefon. Tapi Mat Sentol punya style lebih kelakar lah.

Filem MAT RAJA KAPOR ini merupakan sambungan kisah MAT BOND yang melarikan diri pada penghujung filem itu. Mat kemudiannya sampai di sebuah negeri yang bernama Darul Funfair. Pelbagai kejadian lucu berlaku semasa Mat berada di situ kerana dia dianggap sebagai putera raja yang memiliki rupa paras serupa dengannya. Filem ini juga memaparkan sindiran tajam kepada golongan atasan yang dibuat dalam bentuk komedi. Babak yang paling diingati dalam filem ini ialah Mat bergaduh dengan seorang mamak di Toseh Bar.

Filem MAT LANON adalah sambungan kepada filem MAT RAJA KAPOR yang meneruskan pengembaraannya. Mat kini bekerja sebagai penyembelih labi. Ketika sedang bekerja, dia terjumpa sebuah buku kecil yang terdapat dalam perut labi. Di dalam buku kecil itu terkandung pelbagai ilmu hikmat yang mengubah nasib Mat.

Mat kemudiannya diculik oleh sekumpulan lanun dan dikerah untuk menjadi tukang masak mereka. Filem ini agak berlainan dengan filem Mat Sentol yang sebelumnya kerana terdapat banyak babak pergaduhan. Babak-babak pergaduhan ini diarahkan oleh Nordin Ahmad yang sememangnya pengamal ilmu persilatan.

Filem MAT TOYOL mengisahkan Mat yang dilantik menjadi pembantu kepada Tok Bomoh. Mat disuruh mencari akar kayu Apollo untuk dibuat toyol. Dalam filem ini, Mat Sentol banyak menggunakan teknik silap mata untuk menghiburkan penonton. Mat Sentol membuat filem ini dalam corak komedi seram. Ia merupakan filem yang menyindir orang yang mempercayai bomoh dan tahyul.

Di dalam filem ini, Mat bekerja sebagai penjual botol dan besi buruk. Dia sering membawa karung guni ke mana sahaja sambil memakai kasut roda. Pada satu hari, Mat tanpa sengaja telah membeli barang kemas yang disangka kaca pecah dengan harga $1.20. Dia menjualnya semula dengan harga $5.00. Setelah mengetahui perkara sebenar, Mat perlu mencari semula barang kemas itu untuk mendapatkan ganjaran lumayan daripada pemilik asalnya. Filem MAT KARONG GUNI ini mengandungi unsur-unsur komedi seks yang membuatkan ia agak jarang ditayangkan di televisyen masa kini.

Kerjasama antara Mat Sentol dan ahli silap mata terkenal dari Amerika Syarikat, akhirnya membuahkan hasil dengan terbitnya filem MAT MAGIC. Dalam filem ini, John Calvert berlakon sebagai dirinya sendiri dengan menjadi ahli silap mata yang memenuhi hasrat Mat untuk membuat pertunjukan di Pulau Hantu bagi menyambut hari lahir bossnya. John Calvert tidak pandai bertutur dalam bahasa Melayu tetapi dibantu oleh tenaga kerja masa penggambaran filem ini. Ini merupakan satu-satunya filem Melayu lakonan John Calvert.

Boleh dikatakan Mat Sentol adalah seniman yang mempunyai pemikiran yang sangat advance dalam berkarya. Hampir kesemua filem MAT ini dibuat tanpa skrip yang lengkap. Kebanyakannya dibuat secara spontan dengan idea daripada Mat Sentol sendiri.

Walaupun dibuat dengan bajet rendah, rata-rata filem Mat Sentol mendapat sambutan menggalakkan semasa ditayangkan di pawagam. Perkara ini sedikit sebanyak menggembirakan pihak studio Cathay Keris yang ketika itu bergelut dalam soal bajet dan sambutan terhadap filem-filem Melayu yang kian pudar pada penghujung tahun 1960-an dan awal 1970-an.

Dalam ketujuh-tujuh filem ini, yang mana menjadi kegemaran anda? Kongsikan pandangan anda terhadap filem Mat Sentol!

RUJUKAN:


Mari: Kota Terancang Pertama Di Dunia

Kota Mari (kini Tell Hariri) yang berusia 7000 tahun merupakan salah sebuah kota tertua di dunia, berlokasi di tebing barat Sungai Furat yang dahulunya membentuk Mesopotamia utara (kini Syria timur).

Mari hampir hilang sepenuhnya setelah dihakis dek pepasir gurun selama ribuan tahun, namun ia ditemukan semula oleh seorang Badwi tempatan pada 1930an dan setelah kerja-kerja ekskavasi lanjut dilakukan, kota purba ini hidup kembali.

Pada hari ini, Mari menyandang status sebagai kota terancang paling tua di dunia, di samping turut diperakui sebagai pusat perdagangan, pusat peleburan gangsa, dan pusat inovasi teknologi yang mengagumkan.

Mari menempati kedudukan strategik antara Babylon di Mesopotamia selatan dan Pergunungan Taurus di utara. Berikutan kekayaan sumber alam yang dimilikinya, Mari membangun sebagai sebuah negara kota yang signifikan di zamannya dan diandaikan bahawa kota purba itu dihuni oleh masyarakat yang berasal dari Kerajaan Ebla dan Akkad.

SEJARAH RINGKAS KOTA MARI

Lokasi moden Mari adalah di Syria, tepatnya berhampiran sempadan Iraq. Kota ini diperkirakan telah dihuni sejak milenium ke-5 Sebelum Masehi, namun mula berkembang dengan ketara pada awal milenium ke-3 Sebelum Masehi.

Memandangkan kota ini terletak di antara Mesopotamia selatan dan Pergunungan Taurus, maka ia secara efektif mengawal aliran perdagangan di rantau berkenaan. Bekalan kayu dan batu dari wilayah utara Syria perlu mengharungi Mari sebelum tiba di selatan.

Bijih-bijih logam yang terdapat di Pergunungan Taurus pula kemudian diusahakan oleh warga Mari yang mempunyai kepakaran dalam bidang peleburan tembaga dan gangsa sekaligus keadaan ini meningkatkan lagi signifikasi kota Mari.

Pada tempoh 1760 hingga 1757SM, Mari dihancvrkan oleh Hammurabi dari Babylon dan hanya ditemui semula pada tahun 1933 oleh seorang Badwi yang memaklumkan keberadaan sebuah tugu kepada pegawai kolonial Perancis.

Lantas sebuah ekspedisi arkeologi pun dijalankan di tapak berkenaan, disusuli oleh beberapa ekspedisi lain pada dekad-dekad berikutnya – semuanya diketuai oleh Perancis. Ekskavasi terakhir dihentikan pada tahun 2012 berikutan meletusnya P3r4ng Saudara Syria.

PELAN KOTA YANG SISTEMATIK

Walaupun hanya satu pertiga sahaja dari keseluruhan kota Mari terselamat menggagahi zaman (bakinya telah dihanyutkan oleh Sungai Furat), kerja-kerja penyelidikan yang dijalankan di tapak bersejarah itu berhasil mendapatkan banyak maklumat tentang negara-kota purba tersebut.

Antara lain, pelan kota Mari didapati terbahagi kepada dua lapisan. Lapisan luar bertujuan untuk melindungi kota dari dibadai banjir bah dek limpahan Sungai Furat. Lapisan dalam pula berperanan melindungi warga kota dari s3r4ngan mvsuh. Turut ditemui rvntuhan beberapa buah binaan seperti istana dan kuil.

Menurut ahli-ahli arkeologi yang melakukan penyelidikan, pelan kota Mari sudah pun dirancang sepenuhnya sebelum kerja-kerja pembangunan kota dilakukan sekaligus menjadikannya kota terancang pertama di dunia.

Sebuah rangkaian terusan dibina bagi membolehkan perahu-perahu mengharungi sungai dan memasuki kota, di samping membekalkan sumber air buat penduduk tempatan. Terdapat juga terusan yang dibina bagi tujuan mengairi tanah pertanian dan terusan yang dibina bertentangan dengan sungai.

Memandangkan Mari terletak berhampiran Sungai Furat dan ekonominya pula banyak bergantung pada sektor perdagangan, maka warga Mari turut membangunkan sistem terusan yang pelbagai.

Terusan jenis kedua ini bertujuan untuk memberikan laluan alternatif buat para perahu yang mengunjungi kota. Gerbang-gerbang masuk dikawal dengan ketat dan cukai yang dikenakan kepada para pedagang banyak menyumbang kepada kemajuan kota.

KEPUSTAKAAN MARI

Antara penemuan signifikan lain adalah yang melibatkan runtuhan sejumlah bangunan keagamaan dan 15 000 keping tablet tanah liat yang secara kolektif dipanggil sebagai ‘Tablet-Tablet Mari’.

Kesemua artifak ini memberikan sumbangan yang besar dalam pengetahuan tentang sejarah, geografi, ekonomi, politik, agama, ketenteraan, dan kehidupan sosial warga Mari dan Mesopotamia utara.

Terdapat juga sekumpulan tablet yang memerihalkan tentang ajaran-ajaran yang disebarkan oleh insan-insan yang didakwa mendapat mimpi atau pesanan langsung dari Tuhan. Pesanan-pesanan tersebut kemudian dititipkan kepada pegawai pentadbir tempatan untuk kemudian disampaikan kepada raja yang memerintah pada zaman itu.

Namun malangnya, pepr4ngan yang meletus di Syria tidak hanya membuatkan ekskavasi arkeologi di Mari dihentikan, tetapi juga menimpakan kerosakan dahsyat ke atas tapak bersejarah itu.

Artifak-artifaknya habis dir0mp4k dan puing-puing runtuhannya teruk diinjak. Sehingga kini, kasualti sebenar yang ditanggung oleh Mari masih belum dinilai sepenuhnya.

RUJUKAN:

Wu Mingren. (1 Januari 2017). Nearly Lost from the Pages of History, Mari is the Oldest Known Planned City in the World. Ancient Origins https://www.ancient-origins.net/ancient-places-asia/nearly-lost-pages-history-mari-oldest-known-planned-city-world-007293


Apa Yang Ada Perlu Tahu Mengenai Planet Zuhrah

Planet Zuhrah atau Venus merupakan antara planet yang paling menarik untuk dicerap samada ada dengan menggunakan mata kasar mahupun alat bantu optik. Lebih popular dengan gelaran ” bintang kejora ” oleh orang melayu.

Mari kita selami beberapa fakta menarik berkenaan planet yang satu ini  :-

Zuhrah merupakan planet kedua terdekat dengan Matahari

Didalam senarai 8 planet yang mengorbit matahari , zuhrah berada pada kedudukan kedua terdekat dengan matahari selepas planet Utarid yang berada pada kedudukan pertama .

Purata jarak Zuhrah terhadap Matahari adalah sekitar 108 juta KM .

* 109 juta KM ketika berada pada kedudukan aphelion .
* 107 juta KM ketika berada pada kedudukan perihelion .

Sehari di Zuhrah lebih lama dari setahun

Planet zuhrah memerlukan waktu sekitar 243 hari bumi untuk melengkapkan satu kali putaran pada paksinya untuk melengkapkan satu kali mengorbit matahari pula , Zuhrah memerlukan waktu 225 hari bumi .

Ini bermakna sehari di Zuhrah terjadi lebih lama berbanding setahun .

Zuhrah dikelaskan sebagai planet Terrestrial atau planet batuan

Selain Utarid , Bumi dan Marikh ,Zuhrah juga merupakan planet yang dikelaskan sebagai planet batuan manakala Musytari , Zuhal , Uranus dan Neptune dikelaskan sebagai planet Jovian iaitu planet gas gergasi

” Saudara Kembar ” Bumi

Zuhrah dianggap sebagai “saudara kembar” Bumi kerana saiz, jisim, isipadu dan ketumpatannya yang hampir sama .Selain itu, Zuhrah juga mempunyai permukaan yang masih muda dan atmosfera yang tebal sama seperti Bumi tetapi , atmosfera Zuhrah sangat beracun kerana mengandungi Sulfurik Asid.

Zuhrah Merupakan planet terpanas didalam sistem suria

Ramai orang menyangka bahawa planet terpanas di dalam sistem suria kita ialah planet Utarid kerana ia berada paling hampir dengan matahari .

Tetapi , tahukah anda Utarid bukanlah planet yang terpanas didalam sistem suria ,  tetapi planet yang terpanas ialah planet zuhrah

Untuk pengetahuan , walaupun Utarid berada paling hampir dengan matahari , tetapi ia tidak mengandungi lapisan atmosfera yang mampu memerangkap haba daripada matahari .

Berbeza dengan planet Zuhrah  , Zuhrah antara planet yang mempunyai lapisan atmosfera yang sangat tebal dan mengandungi peratusan gas karbon dioksida (CO2) yang sangat tinggi .

Lapisan atmosfera yang tebal dengan gas karbon dioksida menyebabkan tenaga haba daripada matahari yang memanaskan planet tersebut tidak dapat di bebaskan semula ke angkasa sehingga menyebabkan  “kesan rumah hijau” berlaku di sana.

Keadaan tersebut menyebabkan suhu planet zuhrah mampu mencapai purata sekitar 470 darjah celcius dan menjadikan ia planet terpanas di dalam sistem suria .

Objek langit kedua tercerah di langit malam

Zuhrah merupakan objek langit kedua tercerah di langit malam selepas bulan .

Dengan kecerahan antara magnitude -3.8 sehingga -4.6 , ia dapat dilihat di siang hari dengan keadaan langit yang bebas awan .

Fasa Planet Zuhrah

Selain Utarid , zuhrah juga memiliki fasa fasa seperti bulan yang dilihat dari bumi kerana zuhrah merupakan planet inferior iaitu planet yang mengorbit matahari di kedudukan dalam bulatan orbit bumi .

Ahli astronomi pertama yang menyedari kewujudan fasa ini ialah Galileo Galilei pada tahun 1610 .

Gunung berapi terbanyak didalam sistem suria

Zuhrah merupakan planet yang mempunyai jumlah gunung berapi terbanyak didalam sistem suria kita iaitu melebihi 1600 ribu .

Berputar mengikut arah jam .

Zuhrah satu satunya planet didalam sistem suria yang berputar pada paksinya mengikut arah jam iaitu dari timur ke barat .

Asal nama zuhrah dan Venus .

Nama Zuhrah ini diambil daripada bahasa Arab yang bermaksud bunga  .

Nama Venus pula diambil bersempena nama dewa cinta Rom iaitu

” Venus ” .

Sekian  .

Wallahu A’lam

“ Majulah Falak Untuk Ummah “

Rujukan :

universetoday.com

space.com

earthsky.org


Pengindonesiaan Nama Keluarga Kaum Cina

Indonesia ataupun nama rasminya “Negara Kesatuan Republik Indonesia (NKRI)”
adalah sebuah negara Asia Tenggara yang terletak di sekitar kawasan
Khatulistiwa. Negara seluas 1,904,569 kilometer persegi (km2)  yang berpenduduk lebih 267 juta orang itu
bersempadan laut dan/atau darat dengan Papua New Guinea, Timor Leste, Malaysia,
Singapura, Filipina, Vietnam, Australia, Palau dan India.

Sebagaimana banyak negara di seluruh dunia, Indonesia juga terkenal dengan masyarakat yang berbilang kaum, agama dan budaya. Kaum Cina ataupun Tionghua adalah antara kaum yang terdapat di negara berkenaan. Untuk pengetahuan semua, hampir tiga juta orang kaum Cina telah menjadi warganegara di Indonesia. Artikel ini membincangkan tentang penggunaan nama keluarga kaum yang terdiri daripada 1.2% penduduk Indonesia.

Karakter “陳” yang bermaksud pamer, jelaskan, purba, negara kota Chen dan Dinasti Chen adalah antara nama keluarga kaum tersebut. Nama karakter berkenaan disebut sebagai Chen, Tan, Tan, Tjan/Chan, dan Tjin/Chin dalam bahasa Mandarin, Hokkien, Teochew, Kantonis dan Hakka masing-masing. Antara contoh pengubahsuaian nama tersebut adalah Tanjung, Iskandar, Chandra, Tanuwijaya dan Setiawan.

Karakter “李” yang bermaksud buah serta pokok pelam, Zeta Virginis ataupun keadilan adalah nama keluarga kaum tersebut. Dalam bahasa Mandarin, Hokkien, Teochew, Kantonis dan Hakka masing-masing; nama karakter berkenaan disebut sebagai Li, Li/Le/Lee, Li/Lie/Lee, Li/Lie/Lee dan Li/Lie/Lee. Antara contoh pengubahsuaian nama tersebut adalah Ramli, Lieberman, Leman, Leonardo dan Ali.

Karakter “林” yang bermaksud hutan, kayu ataupun belukar adalah nama keluarga kaum tersebut. Dalam bahasa Mandarin, Hokkien, Teochew, Kantonis dan Hakka masing-masing; nama karakter berkenaan disebut sebagai Lin, Liem/Lim, Liem/Lim, Lam dan Liem/Liem. Antara contoh pengubahsuaian nama tersebut adalah Halim, Salim, Muslim, Alim dan Laksana.

Karakter “王” yang bermaksud raja, juara ataupun hebat adalah nama keluarga kaum tersebut. Dalam bahasa Mandarin, Hokkien, Teochew, Kantonis dan Hakka masing-masing; nama karakter berkenaan disebut sebagai Wang, Ong/Bong, Ong/Bong, Wong dan Wong. Antara contoh pengubahsuaian nama tersebut adalah Dharmawangsa, Wangsadinata, Ongkowijoyo, Enggano dan Pranata.

Karakter “郭” yang bermaksud luar kota adalah nama keluarga kaum tersebut. Dalam bahasa Mandarin, Hokkien, Teochew, Kantonis dan Hakka masing-masing; nama karakter berkenaan disebut sebagai Guo, Kwee/Kwi/Que, Kwee/Kwi/Que, Kuok/Kwok/Kok dan Kuok/Kwok/Kok. Antara contoh pengubahsuaian nama tersebut adalah Kusumawijaya, Kusuma, Kuncoro, Soewito dan Swito.

Karakter“韓” yang bermaksud pagar, Zeta Ophiuchi dan kerajaan Han adalah nama keluarga kaum tersebut. Dalam bahasa Mandarin, Hokkien, Teochew, Kantonis dan Hakka masing-masing; nama karakter berkenaan disebut sebagai Han, Han, Han, Hon dan Hon. Antara contoh pengubahsuaian nama tersebut adalah Hanjoyo, Suhandi, Hanjaya, Handoko dan Handaya.

Karakter “梁” yang bermaksud jambatan dan kerajaan Liang adalah nama keluarga kaum tersebut. Dalam bahasa Mandarin, Hokkien, Teochew, Kantonis dan Hakka masing-masing; nama karakter berkenaan disebut sebagai Liang, Nio/Neo, Nio/Neo, Leong/Liong/Leung dan Leong/Liong. Antara contoh pengubahsuaian nama tersebut adalah Neonardi, Antonio, Nurjaman, Nurtanio dan Rovanio.

Karakter “范” yang bermaksud lebah adalah nama keluarga kaum tersebut. Dalam bahasa Mandarin, Hokkien, Teochew, Kantonis dan Hakka masing-masing; nama karakter berkenaan disebut sebagai Fan, Hoan/Hwoan/Huang, Hoan/Hwoan/Huang, Fan/Faan, dan Fam/Hoan/Hwan/Fan. Antara contoh pengubahsuaian nama tersebut adalah Handoko, Limantara, Fania, Fandi dan Hoana.

Karakter “彭” yang bermaksud Peng (Nama kota kuno) adalah nama keluarga kaum tersebut. Dalam bahasa Mandarin, Hokkien, Teochew, Kantonis dan Hakka masing-masing; nama karakter berkenaan disebut sebagai Peng, Phe/Phi, Phe/Phi, Pang/Fhang dan Phang. Antara contoh pengubahsuaian nama tersebut adalah Pangestu.

Karakter “劉” yang bermaksud bunuh ataupun sembelih adalah nama keluarga kaum tersebut. Dalam bahasa Mandarin, Hokkien, Teochew, Kantonis dan Hakka masing-masing; nama karakter berkenaan disebut sebagai Liu, Lau/Lauw/Law, Lau/Lauw/Law, Lau/Lauw/Law dan Lioe/Liauw/Liu. Antara contoh pengubahsuaian nama tersebut adalah Leo, Lawang, Pahlawan, Lawrence dan Lovin.

Kesimpulannya, itu adalah antara pengindonesiaan nama keluarga kaum itu di Indonesia. Untuk pengetahuan semua; Agnes Monica, Baim Wong dan Basuki Tjahaya Purnama (Ahok) adalah antara individu terkenal berbangsa Cina ataupun Tionghua di negara berkenaan. Presiden Kedua Indonesia iaitu Suharto (1921-2008) dari tahun 1968 hingga 1998 telah menggalakkan penggunaan nama berbaur Indonesia dengan mengubahsuai pada bahagian awal ataupun akhir nama keluarga mereka sebelum undang-undang tersebut dimansuhkan mulai tahun 2000.

RUJUKAN:

Map of Indonesia. Retrieved November 19, 2019
from https://www.lonelyplanet.com/maps/asia/indonesia/

Indonesian Demographic. Retrieved November 19,
2019 from http://unstats.un.org/unsd/demographic/products/dyb/DYB2004/Table03.pdf

Population of Indonesia in UN. Retrieved
November 19, 2019 from  https://population.un.org/wpp/

Population Indicator in Indonesia. Retrieved
November 19, 2019 from https://population.un.org/wpp/Download/Files/1_Indicators%20(Standard)/EXCEL_FILES/1_Population/WPP2019_POP_F01_1_TOTAL_POPULATION_BOTH_SEXES.xlsx

Kewarganegaraam, Suku, Bangsa, Agama dan
Bahasa. Retrieved November 19, 2019 from https://www.bps.go.id/website/pdf_publikasi/watermark%20_Kewarganegaraan,%20Suku%20Bangsa,%20Agama%20dan%20Bahasa_281211.pdf

Ganti Nama di Kalangan Keturunan Tionghoa, Peraturan
dan Kebebasan. Retrieved November 19, 2019 from  https://web.archive.org/web/20080130133021/http://www.fib.ui.ac.id/index1.php?id=view_news&ct_news=75


Perjanjian Versailles: Perjanjian Damai Pencetus Perang Dunia Ke-2

Perang Dunia ke 2 tercatat di dalam sejarah sebagai konflik yang paling banyak menelan korban. Sekitar 58 juta orang maut sepanjang tempoh perang yang berlangsung sekitar 6 tahun.

Adolf Hitler disebut – sebut sebagai individu yang bertanggungjawab dalam tercetusnya perang dunia ke 2. Namun, di balik sesuatu peristiwa pasti terdapat sebab musababnya. Perjanjian Versailles dipercayai sebagai punca utama yang mendorong kepada tindakan agresif Hitler.

Perjanjian Versailles ialah sebuah perjanjian gencatan senjata yang sekaligus menamatkan Perang Dunia Pertama. Adapun isi kandungan perjanjian ini bersifat merugikan pihak Germany. Malangnya, mereka tidak mempunyai pilihan lain selain bersetuju dengan terma – terma yang termaktub.

Perjanjian Versailles menyebabkan Jerman kehilangan sebahagian daripada wilayahnya. Selepas Perjanjian Versailles dipersetujui, 12.5% bangsa Jerman terpaksa menetap di luar sempadan wilayah negara asal mereka.

Selain itu, Jerman juga dikenakan sekatan militer dengan jumlah tentera dan senjata perang mereka dibatasi jumlahnya. Dasar ini bertujuan untuk melemahkan Jerman sekaligus dapat meredam sebarang tindakan agresif mereka.

Tidak cukup dengan itu, Jerman juga diisytiharkan sebagai pesalah Perang Dunia Pertama. Hasilnya, Jerman diwajibkan membayar ganti rugi perang berjumlah 132 bilion Gold Marks (setara dengan 33 bilion USD.) Untuk pengetahuan semua, pembayaran ganti rugi tersebut hanya selesai pada bulan Oktober 2010.

Disebabkan terpaksa membayar jumlah ganti rugi yang besar, ekonomi Jerman juga turut sama terkesan. Ditambah dengan keadaan yang belum pulih sepenuhnya pasca Perang Dunia Pertama, ekonomi Jerman berada di ambang kehancuran. Puncaknya ketika hiperinflasi terjadi pada tahun 1923. Ketika itu, mata wang Jerman tiada nilainya.

Secara keseluruhannya, Perjanjian Versailles memberikan impak yang sangat buruk kepada Jerman. Sebelum ini, Jerman dikenali sebagai negara yang gah lagi dihormati. Perjanjian Versailles menyebabkan Jerman kehilangan status tersebut. Seluruh bangsa Jerman dipaksa hidup dengan menanggung perasaan malu. Negara lain tidak lagi melihat mereka dengan pandangan yang sama seperti sebelum ini.

Rakyat Jerman terkenal dengan sikap nasionalisme tinggi mereka. Apa yang terjadi bagaikan sebuah penghinaan kepada mereka. Bertahun lamanya mereka hidup di dalam penuh dendam dan kemarahan.

Di tengah krisis yang melanda, munculnya sosok Adolf Hitler membimbing Jerman keluar dari waktu susahnya. Hitler berkongsi perasaan sama yang dirasakan oleh rakyat Jerman yang lain. Tidak hairan jika kemudiannya beliau mendapat sokongan daripada sebahagian besar rakyat Jerman.

Di awal – awal masa pemerintahannya, Hitler sering berbicara tentang membawa semula kejayaan kepada tanah air mereka. Seperti yang sering dilaungkan beliau “Deutschland Uber Alles in der Welt” (Jerman di atas semua yang lain di dunia).

Hitler secara sengaja melanggar terma yang telah dipersetujui di dalam Perjanjian Versailles. Secara rahsia beliau memperkuat pasukan militer Jerman. Apabila beliau merasakan angkatan tentera Jerman sudah cukup kuat, Hitler menduduki semula Rhineland, diikuti dengan menawan Austria dan Republik Czech. Lalu ketika Hitler mengarahkan angkatan tenteranya menyerang Poland pada tanggal 1 September 1939, kita semua tahu apa yang terjadi selanjutnya.

Apa yang dapat disimpulkan ialah jika Perjanjian Versailles tidak memperlakukan Jerman dengan sedemikian rupa, tidak mustahil Perang Dunia ke-2 dapat dielakkan. Perjanjian Versailles umpama mencurahkan minyak ke api. Dari situ berputiknya marah dan dendam.

Tindakan Hitler merupakan respon terhadap ketidak adilan Perjanjian Versailles. Hitler merupakan “suara” kepada seluruh dendam dan amarah rakyat Jerman. Jika difikirkan secara logik, rakyat Jerman tidak akan menyokong Hitler jika mereka tidak merasakan sentimen yang sama.

Rujukan:

History.com. “Nazis Take Czechoslovakia.

Encyclopaedia Britannica. “Treaty of Versailles”.

Artikel kiriman Firdaus Jaafar untuk The Patriots.


Avengers Infinity Wars : Thanos & Ironman, Dilema Seorang Ayah

Pemahaman ‘cross-cultural’ peranan seorang ayah ini memerlukan sensitiviti yang tinggi dalam keluarga. Cubaan untuk memperluas konsep ‘ayah’ ini telah menjadi perdebatan dalam kalangan pengkaji, ahli akademik dan saintis. Namun Marvel berjaya mempamerkan konsep itu dalam filem terkininya “Avenger; Infinity Wars” melalui dua watak utama, Ironman protagonist utama dan Thanos Antagonis utama.

Walaupun Ironman dan Thanos memusuhi satu sama lain, mereka berdepan dengan masalah yang sama, iaitu tanggungjawab seorang ayah terhadap anaknya. Penulis tahu, Ironman tidak mempunyai anak, tetapi beliau telahpun memiliki naluri seorang ayah tanpa kita sedari. Beliau telah mengambil Spiderman sebagai protégé beliau, mereka suit Spiderman dan telah bersedia untuk berkomitmen memiliki sebuah keluarga dengan Pepper Potts. Thanos sentiasa merujuk kepada makhluk di alam semesta sebagai ‘children of Thanos’. Beliau sendiri pun telah mengambil Gomora dan Nebula sebagai anak angkat.

Tetapi pendekatan Thanos dan Ironman berbeza dalam memikul tanggungjawab sebagai seorang ayah. Ironman lebih kepada ‘protective’ terhadap anak, dalam kes ini Spiderman. Beliau sentiasa melengah-lengahkan pelantikan Spiderman sebagai seorang Avenger, dan menyuruh Spiderman supaya menjauhi bahaya. Dalam masa yang sama, beliau mahu Spiderman menggunakan kebolehan yang dimiliki untuk menjadi superhero yang lebih baik darinya. Ini bertepatan dengan tindakan beliau mengurung Wanda Maximoff (Scarlet Witch) bersama dengan Vision dalam filem Civil War kerana dalam hatinya beliau risaukan Wanda. Beliau mahu yang terbaik untuk anak didiknya.

Thanos pula membiarkan anak-anaknya bergelumang dengan bahaya. Beliau lebih suka untuk memperkuatkan anak-anak menghadapi cabaran. Sebagai contoh, apa yang dilakukan oleh Thanos kepada Gomora sejak kecil sampai beliau dewasa. Gomora menjadi antara makhluk yang paling digeruni di alam semesta kerana kecekalan dan ketabahannya. Dan ketabahan itu datang daripada kehendak untuk membalas dendam terhadap Thanos yang membunuh kaumnya. Situasi yang dilakukan oleh Yondu dan Ego, bapa angkat dan bapa biologi Peter Quill yang membiarkan Quill menghadapi situasi membesar yang bahaya dengan tujuan menjadikan Quill kuat dan tabah.

Thanos dan Ironman memiliki banyak persamaan. Mereka memiliki sumber yang luas, pengaruh yang kuat dan mereka dibesarkan dengan kejauhan kasih sayang seorang ayah. Namun cara mereka membalas kekurangan itu adalah berbeza. Thanos berazam untuk menghapuskan makhluk alam semesta secara rawak agar sumber dunia dapat dikongsi oleh ‘anak-anaknya’ secara adil dan saksama. Beliau berpegang pada hukum alam, iaitu hanya yang kuat layak untuk hidup tetapi beliau tahu tidak ada makhluk yang berani bertindak. Maka beliau mengambil tanggungjawab sebagai seorang ayah untuk bertindak demi kebahagiaan anak-anaknya.

Lain pula pendekatan Ironman. Beliau faham perasaan kehilangan seorang ayah. Jadi beliau tidak mahu perkara yang sama terjadi pada orang lain. Sebab itulah beliau bersetuju dengan ‘Avengers Initiative’ bagi menubuhkan kumpulan superhero untuk melindungi bumi. Beliau bertindak sebagai ketua ‘keluarga’ dan tidak mahu mereka berpecah. Perkara yang sama dilakukan kepada Spiderman, seorang anak muda yang memiliki kuasa luar biasa. Beliau tahu Spiderman mahu menjadi Avenger tetapi dilengahkan oleh Ironman secara psikologi. Beliau tahu Avengers adalah tugas yang bahaya dan tidak mahu melibatkan nyawa orang lain. Dalam filem Avengers yang pertama, Ironman seorang diri telah berkorban untuk membawa bom nuclear keluar atmosfera dan kemungkinan kehilangan nyawanya.

Kedua – dua watak ini digambarkan sebagai yang kuat, hebat dan perkasa. Namun mereka sebenarnya bergelumang dengan dilemma ‘weak father’. Nicolosi (1991) pernah membuat kajian terapi kinikal psikoanalitik dan menyimpulkan bahawa terdapat kaitan antara kehendak homoseksual seseorang dengan hubungannya dengan ayah. Katanya lagi hubungan renggang anatara ayah dan anak lebih tinggi dalam kalangan homoseksual berbanding heteroseksual. Mereka (homoseksual) lebih banyak berdepan dengan ‘rejection’ oleh ayah mereka dalam isu kekeluargaan. Jadi boleh kita katakan yang Thanos dan Ironman tidak mahu dilabel sebagai ‘weak father’ atau ‘gay’ dengan berenggang dengan anak-anak mereka. Ia bukan sekadar menyelamatkan dunia malah ia juga melibatkan isu kekeluargaan dan seksual. (Yelah, tak pelik ke Thanos sangat obses nak kumpul ‘barang kemas’ dekat gauntlet beliau sampai sanggup membunuh?) Penulis tidaklah mengatakan semua orang yang bermasalah dengan ayah mereka homoseksual, kerana kaitan terhadap biologi dan seksual pun masih lemah.

Hubungan anak dan ayah sememangnya penting.  Biarpun kehadiran seorang ayah diakui setiap tamadun dan budaya, namun tanggungjawab itu lebih kepada ‘membuat’ anak semata-mata. Peranan seorang ayah bergerak seiringan dengan pembangunan dan peredaran zaman, berevolusi mengikut keadaan. Maka ambil pengajaran selain daripada berhibur dengan filem ini.

RUJUKAN

(diakses pada 1 Mei 2018)

Seutter, R. & Rovers, M. 2004. Emotionally Absent Fathers: Furthering the Understanding of Homosexuality. Journal of Psychology and Theology Vol. 32, No. 1, 43-49.

Cabrera, Catherine, LeMonda. 2000. Fatherhood in the 21st Century. Child Development Volume 71 (1). Page 127 – 136.


Benarkah Nero Bermain Alat Muzik Semasa Rom Terbakar?

Pada Julai 64 Masihi, kebakaran besar melanda Rom selama enam hari di mana 70% bangunan musnah dijilat api sementara separuh dari populasi bandar tersebut kehilangan tempat tinggal. Kebakaran ini juga membawa kepada mitos maharaja Rom, Nero bermain biola semasa kebakaran tersebut berlaku. Ekspresi ini mempunyai dua makna; pertama, Nero berhibur tatkala rakyatnya menderita dan kedua, perbuatan ini menunjukkan ketidakcekapan baginda sebagai pemimpin dan maharaja. Nampak mudah untuk menyalahkan Nero atas apa yang berlaku tetapi perlu diingat, setiap maharaja Rom mempunyai ramai musuh dan musuh-musuh mereka tidak teragak-agak menyerang keperibadian mereka bagi menunjukkan sesetengah maharaja ini tidak layak menduduki takhta.

Ada banyak masalah berkenaan ekspresi ini. Pertama, alat muzik yang dikatakan dalam ekspresi tersebut. Berdasarkan catatan sejarah, alat muzik bertali seperti biola tidak wujud dalam tamadun Rom. Sejarawan muzik percaya alat muzik tersebut tidak wujud sehingga abad ke-11 Masihi. Sekiranya Nero ada memainkan alat muzik, ia berkemungkinan cithara, sejenis alat muzik yang dibuat daripada kayu berat dengan empat hingga tujuh tali. Namun tiada sebarang bukti menunjukkan alat muzik tersebut dimainkan semasa kebakaran berlaku. Sejarawan Rom, Tacitus mencatatkan antara khabar angin dalam kalangan rakyat ketika itu ialah Nero dikatakan menyanyi berkenaan kemusnahan bandar Troy semasa melihat kebakaran berlaku. Bagaimanapun khabar angin tersebut dianggap palsu kerana tiada pengesahan daripada saksi-saksi. Ekspresi ini hanya wujud apabila dalam bahagian pertama drama William Shakespeare, Henry VI. Ini disusuli pula dengan ekspresi Mary Francis Gyles yang dinyatakan oleh pelakon teater, George Daniel dalam penerbitan akhbar The Classical Journal, “Let Nero fiddle out Rome’s obsequies.”

Kedua, Nero tidak berada di Rom semasa kebakaran besar melanda bandar tersebut. Sebaliknya, baginda berada di Antium, 35 batu dari Rom. Maka mustahil bagi Nero melakukan perkara yang dikatakan itu tatkala Rom binasa. Ketiga, ramai menggunakan insiden ini untuk menunjukkan baginda sebagai seorang yang zalim dan kejam. Hakikatnya, selepas Nero mendapat berita musibah tersebut, baginda segera bergegas pulang dan mengarahkan Campus Martius dan taman-taman awam dibuka sebagai tempat perlindungan sementara bagi mangsa-mangsa yang kehilangan tempat tinggal. Malahan, Nero juga tidak teragak-agak membangunkan bangunan sementara dan membuka taman istana baginda sendiri untuk memberi perlindungan kepada mereka. Selain itu, Nero turut mengarahkan bekalan makanan diambil dari bandar-bandar berhampiran dan mengurangkan harga jagung bagi memberi makan kepada orang Rom.

Walaupun dengan semua inisiatif ini, rakyat Rom masih tidak mahu mempercayai maharaja mereka. Ini kerana wujud khabar angin Nero mengarahkan kebakaran dicetuskan untuk memaksa penduduk keluar dan menggunakan tanah mereka untuk membina Istana Emas dan taman-taman sekitarnya. Dan ini ditambah dengan tindakan baginda menyalahkan orang Kristian sebagai punca kebakaran. Ini mengakibatkan ramai penduduk Rom yang menganut agama tersebut ditahan dan mati dibunuh. Selain dari semua ini, banyak lagi khabar angin yang sengaja dinaikkan oleh penulis Rom untuk memburuk-burukkan Nero. Tatkala kebakaran besar Rom berlaku, baginda merasa suka melihat orang Kristian dicampak dan dimakan hidup-hidup oleh kumpulan anjing. Nero jua turut menganjurkan pesta-pesta tatkala baginda dan para tamu menyaksikan warga Nasrani/Kristian ini dibakar hidup-hidup pada palang di taman baginda. Kekejaman Nero menyebabkan ramai orang Nasrani/Kristian berdendam dengan baginda. Buktinya, The Sibylline Oracles, Buku 5 & 8 yang ditulis pada abad ke-2 Masihi mendakwa Nero ialah Dajal. Sementara angka 666 yang ditemui dalam Book of Revelation sebenarnya kod bagi Nero.

Namun sebelum kita semua hendak mencerca Nero habis-habisan, kita kena ingat apa yang saya katakan sebelum ini. Maharaja Rom mempunyai ramai musuh dan mereka tidak teragak-agak memburuk-burukkan sesetengah maharaja yang dibenci. Selepas Nero mati akibat membunuh diri pada 9 Jun 68 Masihi, Suetonius dan Cassius Dio mendakwa ramai bergembira menyambut berita kematian Nero. Tetapi Tacitus pula menyifatkan sementara kelompok bangsawan dan orang kaya bergembira mendengar berita kematian baginda, rakyat biasa dan hamba-hamba menangisi kematian Nero. Ini kerana mereka melihat Nero banyak menjaga kepentingan mereka. Dan ironi berkenaan Nero ini sebenarnya dikongsi oleh bapa saudaranya yang juga Maharaja Rom yang dilabel gila dan kejam oleh Suetonius dan Cassius Dio, Caligula. Selain itu, taktik menconteng arang ke atas maruah Nero ini juga dibuat semata-mata untuk mendapat sokongan maharaja-maharaja berikutnya seperti Galba, Otho, Vithelius dan Vespassian. Justeru, imej negatif yang melekat pada Nero yang kita ketahui hari ini bukan semata-mata atas keperibadiannya tetapi juga atas sebab penulis dan sejarawan Rom menulis kisah-kisah jelik berkenaan baginda.

Kekejaman Rom dan maharajanya bukanlah satu perkara yang asing dan sudah direkodkan dalam sejarah terutama sejarah penindasan orang Kristian. Tetapi apakah cerita-cerita yang disebarkan ini memang berdasarkan fakta atau ianya dimanipulasi oleh pihak-pihak tertentu semata-mata untuk mendapatkan sokongan dan mengekalkan kuasa yang diraih? Sejarawan dan ahli arkeologi masih mengkaji tinggalan Rom hari ini terutama tinggalan istana Nero. Kajian-kajian inilah yang mendedahkan lebih banyak maklumat baru tentang apa sebenarnya yang berlaku dalam tempoh tersebut dan keadaan dunia yang diperintah baginda. Bagi Rom sendiri, Eternal City yang kita kenali hari ini bangkit dari abu kebakaran besar tersebut.

SUMBER

1. History. (2012). Did Nero really fiddle while Rome burned. http://www.history.com/news/ask-history/did-nero-really-fiddle-while-rome-burned

2. McNamee, Gregory. (2012). Britannica. Did Nero Fiddle As Rome Burned? http://blogs.britannica.com/2012/03/did-nero-fiddle-rome-burned/
3. DHWTY. (2014). Ancient-Origins. Did Nero Really Fiddle While Rome Burned? http://www.ancient-origins.net/history-famous-people/did-nero-really-fiddle-while-rome-burned-001919?nopaging=1


Pesawat Yang Terbang 64 Hari Tanpa Henti

Bak kata pepatah; lain padang lain belalang, lain orang lain ragam. Di saat AirAsia sedang terciduk dengan tuntutan bayaran balik kepada penumpang, Qantas Airways dari Australia dengan selamba merancang satu projek pemecah rekod dunia.

Betapa menjelang 2025 nanti, ia bakal menawarkan pakej penerbangan tanpa henti dari Sydney ke New York dalam masa 19-20 jam. Ini sekali gus akan meleburkan rekod yang dipegang oleh Singapore Airlines sejak Mac 2020 – ketika ia menjayakan penerbangan tanpa henti ke destinasi sama dalam tempoh 18 jam 40 minit, dengan purata kelajuan 806 km/h. Ibarat, pergi-balik dari Melaka ke Kelantan.

Tetapi itulah… kalau diikutkan, kedua-dua penerbangan tersebut masih terlalu jauh untuk mencabar rekod sebenar yang dibuat sejak 1958. Iaitu, penerbangan tanpa henti selama 64 hari, 22 jam, dan 19 minit yang merangkumi jarak penerbangan sejauh 150,000 batu. Punya jauh 150,000 batu ini, ia bersamaan dengan mengelilingi bumi enam kali. Kalau kita terbang ke bulan pula, jarak tersebut dah menjangkau lebih separuh perjalanan.

Dan apa yang mengagumkan, rekod ini dibuat menggunakan model pesawat biasa sahaja. Iaitu Cessna 172 – sejenis pesawat ringan berenjin tunggal keluaran 1955. Kira, tiga tahun selepas masuk pasaran, terus buat rekod yang tiada tandingan. Ibarat Perodua Kancil yang sampai sekarang tiada model boleh lawan title-nya sebagai scammer tempat parking.

Ikutkan, penerbangan tersebut tidak dirancang pun berjalan sampai 64 hari. Tujuan asalnya sekadar memecahkan rekod lama (50 hari) sebagai satu kaedah pemasaran. Pemasaran ini pula bukanlah tentang model Cessna 172. Tetapi untuk sebuah hotel di Las Vegas, iaitu Hotel Hacienda.

Kalau dilihat, memang tiada kaitan pun antara rekod penerbangan dengan servis perhotelan. Tetapi dah namanya pemasaran. Apa-apa pun boleh dibuat. Asalkan dapat nama. Baik nama buruk, atau nama baik. Bagi kes ini, kira nama baiklah. Sebab nama yang ingin ditempa adalah ‘pemegang rekod dunia’. Rekod apa, belakang kira.

Lagipula, Hotel Hacienda memang ada menggajikan seorang mekanik (mekanik mesin judi) merangkap juruterbang veteran WW2. Namanya Robert Timm. Ikutkan, dia inilah yang beri idea supaya mencipta rekod dunia bagi mengatasi masalah kesenduan pelanggan.

Dan memandangkan dia sendiri ada pengalaman, maka idea tersebut diterima. Timm pun lantas diberi peruntukan berjumlah $10,000 (sumber lain sebut $100,000). Dengan peruntukan tersebut, dia membeli sebuah pesawat Cessna 172 dan mengupah seorang pembantu juruterbang.

Baki yang ada pula digunakan untuk pengubahsuaian. Antaranya seperti menukar enjin (kepada yang lebih kuat), memuatkan tangki tambahan (di kedua-dua belah sayap), mengejas pam minyak (supaya enjin boleh berfungsi semasa minyak diisi), memasang sinki (untuk kebersihan diri), dan meletakkan tilam (sebagai ganti bagi kerusi penumpang).

Semua pengubahsuaian ini bagaimana pun belum mencukupi. Timm sempat gagal tiga kali. Dan hanya selepas menukar pembantu juruterbang (bernama John Cook), barulah penerbangannya menjadi.

Mereka berlepas pada 4 Disember 1958. Namun, pesawat tidak terus diterbangkan tinggi. Sebaliknya mereka sengaja mengekalkan altitud rendah. Ini supaya bahagian tayar dapat diwarnakan dengan cat putih sebagai tanda – betapa kalau mereka curi-curi membuat pendaratan, ia akan meninggalkan kesan.

Penerbangan pula dilegarkan sekitar Las Vegas, sambil sekali-sekala melencong ke Las Vegas untuk liputan televisyen. Di samping dua lokasi itu, Timm dan Cook juga membawa pesawatnya ke kawasan gurun di California dan Arizona. Sempadan dua negeri itu memang menjadi lokasi lazim untuk mereka mengisi minyak. Terutamanya di Blythe.

Ikutkan, apa yang unik sepanjang penerbangan ini adalah cara mereka mengisi minyak – selain cara mereka mengurus diri sepanjang 64 hari berada di atas pesawat. Ini kerana mereka langsung tidak mendarat. Sekadar merendahkan altitud sambil terbang beriringan dengan sebuah trak pikap (atau kereta sokongan). Daripada trak pikap inilah segala bekalan disalurkan oleh pihak hotel. Baik keperluan harian seperti makanan, minuman, tuala, dan baju bersih, mahupun bekalan minyak untuk perjalanan.

Minyak ini pula diisi menggunakan sistem takal-bercangkuk. Di mana, salah seorang dari Tim atau Cook akan menanti di pintu pesawat. Lalu, takal diturunkan untuk mencangkuk hos atau tangki minyak yang dihulur dari trak. Hos ini kemudian dimasukkan ke tangki tambahan…. sebelum minyak yang diisi akan dipam ke silinder enjin menggunakan pengepam elektrik.

Kebiasaannya, proses begini ambil masa tiga minit untuk penuh dan ia dilakukan dua kali sehari. Kalau didarab dengan 64 hari, kira 128 kali jugalah mereka ulang proses mengisi minyak seumpama ini. Masa sama, bukan proses mengisi minyak sahaja yang diulang berkali-kali. Rutin harian lain juga sama.

Misalnya, tidur bergilir empat jam, berus gigi di sinki, dan mandi guna air dalam botol. Betul, ikutkan mereka boleh sahaja habiskan 64 hari tersebut tanpa mandi – macam yang dibuat oleh sebilangan backpacker. Sebab, tidak mati pun kalau tidak mandi.

Tetapi demi kesejahteraan hidung, Timm dan Cook tetap mandi di luar pesawat – yakni sambil berpijak pada pintu dan platform pemijak di luar pintu. Tempat sama itu juga dipijak semasa mengelap pintu hadapan, macam dalam gambar di atas.

Kira, mujur juga mereka terbang di kawasan tak berpenghuni. Kalau tidak, pasrah sajalah sesiapa yang terkena simbahan air mandian dan basuhan mereka. Terkena itu okay lagi. Dapat curahan ‘hujan’ berwarna kuning dan ‘hujan batu’ kecoklatan, memang naya.

Apapun untuk menghabiskan masa, mereka berdua dicatatkan membaca komik, membuat senangan ringan, dan main kira-kira. Mahu bersembang agak payah sedikit. Sebab bunyi enjin pesawat terlampau kuat. Tambah pula dengan deruan angin lintang. Memang berdengunglah telinga. Cessna 172 ini nampak saja kecil. Tetapi kelajuan maksimumnya boleh cecah 302 km/h. Kalah MyVi.

Dan seperti mana-mana pengembaraan, penerbangan ini pun diiringi ujian. Contohnya pada hari ke-35, mereka berdua hampir terhempas di tengah malam apabila Timm tertidur semasa memandu. Mujur, fungsi autopilot masa itu berfungsi.

Dibuatnya insiden tersebut berlaku empat hari kemudian, memang ke alam sebalik matalah jawabnya. Sebab pada hari ke-39, mesin penjana elektrik pesawat rosak. Akibatnya, mereka terpaksa bergelap. Tanpa lampu. Tanpa pemanas. Tanpa pengepam minyak elektrik. Sampai terpaksa menggunakan pam tangan.

Kemudian sekitar hari ke-60 (selepas rekod dipecahkan) pula, palam pencucuh (spark plug) dan kebuk pembakaran (combustion chamber) tersumbat dek lapisan karbon. Lantas, mereka pun memutuskan untuk mendarat pada 7 Februari 1959.

Kiranya dari 4 Disember 1958 hingga 7 Februari 1959, mereka memang terbang tanpa henti. Sambut Krismas dan Tahun Baru semua atas pesawat. Cuma sempatlah pada hari tersebut, Timm terbangkan pesawat di padang terbuka untuk layangkan gula-gula (guna parachute kecil) pada anaknya yang berusia 6 tahun.

Apapun setamatnya penerbangan, Timm kembali bekerja seperti biasa sebagai mekanik di hotel. Cook pun begitu juga, meneruskan karier sebagai juruterbang. Sambil pesawat Cessna 172 yang mereka guna pula dijual kepada seorang lelaki dari Canada, sebelum dipulangkan ke Las Vegas untuk dipamerkan di Lapangan Antarabangsa McCarran.

Ini bagi memperingati rekodnya yang sampai hari ini masih bertahan – lebih bertahan berbanding Hotel Hacienda yang membiayai penerbangannya. Kira agak ironi juga. Rekod tersebut dibuat bagi memasarkan hotel itu. Alih-alih, dia yang terkubur dahulu (diganti jadi Mandalay Bay Resort pada 1996).

RUJUKAN

Bright Side. (nd). What Happened on the Longest Flight Ever and Why They Hung in the Air for Days.

Doran, Michael. (2022, 20 May). How Two Pilots Flew For More Than 64 Consecutive Days Without Landing. Simple Flying.

Preston, Benjamin. (2012, 27 December). How a Slot Machine Mechanic Flew 150,000 Miles Over 64 Days Without Landing. Jalopnik.


Penguasaan Bangsa Norman ke atas England

Pada kurun ke-11, seorang penakluk terkenal, William I (1028M – 1087M) yang dikenali sebagai ‘William the Conqueror’ (William Si Penakluk) dari Norman telah menakluk dan menubuhkan kerajaan England dari Dinasti Norman. Boleh dikatakan, William I merupakan raja pertama England dari Norman.

Bangsa Norman telah pun mempunyai kekuasaan di sebuah wilayah utara Perancis sejak kurun ke-8M. Wilayah ini diberikan kepada ketua bangsa Norman pada masa itu, iaitu Rollo (846M – 932M) oleh Raja Perancis, Charles III di bawah Perjanjian Saint-Clair-sur-Epte. Perjanjian itu menyatakan, kerajaan Perancis akan memberikan wilayahnya kepada Norman sebagai pulangan bangsa tersebut akan melindungi utara Perancis daripada pencerobohan. Bangsa Norman pada asalnya adalah bangsa Vikings. Dikenali sebagai Norman hasil terbitan daripada ‘Northmen’ oleh orang Perancis.

Dalam suatu tempoh masa, bangsa Norman mula berasimilasi dengan budaya penduduk tempatan. Berkahwin dengan mereka dan menganut Kristian. Bahasa mereka juga diubah suai daripada bahasa lama Norse kepada bahasa Norman yang telah disesuaikan dengan bahasa Perancis.

Bangsa Norman mula mempunyai kepentingan politik di England sejak perkahwinan antara Raja Ethelred (966M – 1016M) dari England dengan ahli keluarga Duke Normandy (keluarga penguasa bangsa Norman), iaitu adik perempuan kepada Richard II (963M – 1026M), Emma (982M – 1052M). Hasil perkahwinan mereka, lahirnya Raja Edward yang memegang takhta pada tahun 1042M. Raja Edward membentuk kabinet menteri dan ketentaraan yang terdiri daripada bangsa Norman sendiri. Di sinilah bermulanya tapak kekuasaan Norman di England.

Setelah kematian Raja Edward, berlaku perebutan takhta dalam kalangan bangsawan England kerana pewarisan yang tidak jelas. Namun, takhta diberikan kepada Raja Harold II (1022M – 1066M) di atas sokongan beberapa individu berpengaruh. Kuasa Harold II ditentang oleh dua orang penguasa yang mendakwa hak takhta tersebut, iaitu William I dari Norman dan Harald Hardrada dari Norway. William I mendakwa takhta tersebut telah dijanjikan untuk oleh Raja Edward dan Harald pula mendakwa pemilikan takhta tersebut atas perjanjian antara raja Norway sebelum beliau, Magnus I (1024M – 1047M) dengan raja England, Harthacnut (1018M – 1042M). Dua penguasa ini melancarkan peperangan ke atas Harold II.

Kesimpulan daripada peperangan tersebut adalah penaklukan William I ke atas England. Harald tewas di tangan Harold II dan Harold II pula dibunuh oleh William I. Dengan kematian Harold II, William I mempunyai harapan agar penguasa dan bangsawan lain turut tunduk kepadanya. Tetapi berlaku sebaliknya dengan dakwaan pemilikan takhta tersebut. Namun, William I tetap dapat tewaskan bangsawan dan penguasa yang masih menentangnya, lalu pada tahun 1066, William I menjadi raja England.

Populasi Norman di England tidak terlalu besar. Pada peringkat awal pemerintahan Norman di England, William I menghadapi pelbagai pemberontakan dan revolusi daripada orang Inggeris. Penaklukan ke atas England, memaksa William I melakukan rampasan tanah dan wilayah hak milik penguasa dan bangsawan Inggeris sebagai ganjaran kepada pengikut dan tenteranya. Rampasan ini menimbulkan pemberontakan, lalu pemberontakan meningkatkan lagi aktiviti rampasan. Hal ini berlangsung sehinggalah hanya sedikit sahaja penguasaan Inggeris ke atas tanah England. Selain rampasan, Norman juga cuba untuk menguasai harta warisan keluarga seperti tanah dengan mengahwini keluarga tersebut.

Pada peringkat pentadbiran, bangsawan Inggeris digantikan dengan orang Norman, termasuklah badan-badan Gereja Katolik. Selepas tahun 1075M, seluruh kekuasaan Earl dipegang oleh Norman. Pada tahun 1095M pula, seluruh jabatan Gereja di England dipegang oleh Norman. Sistem pentadbiran Inggeris lebih canggih dan maju daripada kerajaan Norman sendiri di utara Perancis. England dibahagikan kepada beberapa wilayah pentadbiran dan mempunyai pembahagiannya selepas itu. Mahkamah diraja ditubuhkan sebagai pusat kerajaan. Sistem keadilan adalah berdasarkan tribunal tempatan. Salah satu kekuatan monarki Inggeris adalah kekayaan kerajannya yang diperoleh hasil daripada

Setelah penaklukan William I, beliau masih mengekalkan bentuk pemerintahan Inggeris. Cuma ditukarkan pentadbirnya kepada orang Norman dan dikembangkan lagi sistem pentadbiran tersebut. Pendekatan William I agak keras dalam pentadbiran, namun efektif.

Sistem pentadbiran ini diteruskan oleh anaknya, Henry I (1068M – 1135M) dengan menguatkannya lagi. Henry I lebih fokus pada sistem pentadbiran berbanding urusan ketenteraan. Setelah kematian Henry I, berlakunya perang saudara berikutan polisi Henry I yang menyatakan rakyat boleh bereaksi dengan keganasan sekiranya mereka tidak besetuju dengan kerajaan. Keadaan kembali tenang ketika pemerintahan Herny II (1133M – 1189M).

Dalam pentadbiran, Henry II memperkenalkan sistem juri di setiap wilayah untuk melaporkan jenayah-jenayah yang berlaku serta memberikan kuasa kepada juri untuk menyiasat dan menyelsaikan kes-kes sivil. Sistem ini telah menigkatkan kesetiaan rakyat kepada raja. Sistem ini merupakan asas pada pembentukan sistem undang-undang moden di Eropah. Walau bagaimanapun, sistem ini telah mempunyai konflik dengan Gereja. Perkara ini telah kita jelaskan pada bab ‘Evolusi Gereja’ secara umum. Keberkesanan pentadbiran ini diteruskan oleh anak Henry II, iaitu Richard I yang dikenali sebagai ‘Richard the Lionheart’ (Richard Si Hati Singa) sehingga beliau mampu memerintah tanpa keberadaannya di England selama lebih kurang 9 tahun dalam tempoh 10 tahun memerintah.

Richard I digantikan oleh adiknya, John (1166M – 1216) yang telah dipaksa oleh Raja Perancis, Philip II (1165M – 1223M) untuk menyerahkan kerajaan Norman di utara Perancis. Setelah ia dirampas, ia telah mengundang kemarahan bangsawan-bangsawan Norman di England terhadap John. Malapetaka ini telah menyebabkan kuasa politik John merudum, malah telah mengurangkan sumber bekalan dan kewangan. John mengambil pendekatan dengan menaikkan kadar cukai yang seterusnya menimbulkan lagi kemarahan para bangsawan.

Lalu, Magna Carta ditubuhkan bertujuan untuk membentuk undang-undang England dan menghadkan kuasa raja. Ia merupakan idea yang meletakkan undang-undang sebagai kedudukan yang tertinggi dan raja terikat dengannya. Raja tidak mampu meregulasi kadar cukai tanpa persetujuan ramai. Tiada siapa akan ditangkap ataupun dipenjarakan sehinggalah waran dikeluarkan. Rakyat tidak akan dihukum semudahnya sehinggalah dia benar-benar disabit kesalahan menurut undang-undang. Mereka yang jahil dan tidak layak tidak akan memegang sebarang jawatan awam.

Magna Carta telah menyumbang pada kesedaran pada England bahawa kerajaan yang kuat dan berkuasa adalah kerajaan yang berpusat. Ia juga telah menubuhkan sistem Baron yang menjadi perwakilan rakyat yang menjadi asas pada pembentukan parlimen.

Ketika pemerintahan Raja Edward I (1239M – 1307M), beliau telah menubuhkan parlimen sebagai badan undang-undang yang lebih bersistem. Parlimen membolehkan pencerahan dan perbincangan mengenai pelbagai aspek seperti jenayah, undang-undang, cukai, pentadbiran dan pelbagai lagi. Seterusnya, sedikit demi sedikit England bertukar daripada monarki feudal kepada monarki berperlembagaan yang bertahan sehingga ke hari ini.


Kenapa Wanita Jepun Ketawa Sambil Tutup Mulut?

Semasa saya berada di Tokyo sempena sebuah program lawatyan ketika saya masih dibangku persekolahan dahulu, saya perasaan kebanyakan wanita Jepun akan menutup mulut dengan tangan mereka semasa ketawa. Saya berasa hairan dengan amalan itu lalu saya pun bertanya kepada ibu angkat Jepun saya yang bernama Puan Kanematsu tentang budaya ini.

Menurutnya, menutup mulut dengan tangansemasa berketawa merupakan adab baik yang perlu dipatuh oleh setiap wanita Jepun. Menurutnya lagi, membuka mulut untuk berketawa atau semasa berketawa merupakan adab yang buruk.

Menurut Puan Kanematsu, dia menceritakan bahawa adab ini telah diamalkan berkurun-kurun di kalangan wanita Jepun.

Di dalam sejarah pula, pada Zaman Nara (710-794) di Jepun, satu adat telah diperkenalkan kepada semua wanita Jepun iaitu ohaguro (お歯黒) yang bermaksud “gigi hitam”. Apabila seorang perempuan Jepun menjadi seorang wanita dia dikehendaki untuk menghitamkan giginya supaya dia dapat diiktiraf sebagai seorang wanita.

Namun begitu, pada Zaman Edo (1603-1868), budaya menghitamkan gigi telah menjadi satu kemestian untuk semua wanita yang telah berkahwin. Ini untuk menunjukkan bahawa wanita tersebut telah berkahwin. Selama dua ratus tahun, wanita yang telah berkahwin dikehendaki menghitamkan gigi mereka.

Oleh kerana budaya ini, kebanyakan wanita Jepun tidak berasa selesa dengan gigi hitam kerana berasa malu. Jika mereka ketawa, maka nampaklah gigi hitam mereka. Jadi, ia telah menjadi satu budaya bagi wanita Jepun untuk menutup mulut dengan tangan mereka semasa mereka ketawa. Adat ini telah diwariskan daripada satu generasi kepada generasi yang seterusnya.

Walapun budaya ohaguro tidak diamalkan lagi, wanita Jepun masih lagi mengamalkan budaya menutup mulut dengan tangan mereka semasa ketawa. Mungkin budaya ohagura merupakan penyebab utama budaya wanita Jepun menutup mulut dengan tangan mereka semasa ketawa boleh wujud.


Legenda Puteri Raja Yang Hilang

Nama Huyen Tran menjadi lagenda dalam sejarah hubungan antara Kerajaan Melayu Champa dan Kerajaan Dai-Viet. Ada seribu satu kisah mengenai puteri raja Vietnam ini, dan menurut saya ianya sangatlah menarik untuk kita bincangkan mengenai puteri itu di sini.

Huyen Tran adalah seorang puteri raja yang digambarkan sangatlah cantik dalam sejarah Vietnam. Namun, oleh kerana soal masalah politik yang dipercayai kerana kerjasama Champa dan kerajaan Dai Viet untuk menentang kemaraan bala tentera Mongol dari Dinasti Yuan ke Indo-China, maka dia dikahwinkan dengan seorang raja Champa bernama Che Man atau nama sebenarnya Jaya Simhavarman III.

Puteri Huyen Tran adalah anak kepada seorang raja Vietnam yang bernama Tran Nhan Tong. Diceritakan bahawa ketika raja Vietnam ini singgah ke negara Champa, dia telah berjanji untuk serahkan anak perempuannya iaitu Puteri Huyen Tran. Namun, selepas itu Raja Tran Nhan Tong telah turun takhta kerana mahu mengabdikan diri sebagai seorang sami dan memberikan takhtanya kepada putera sulungnya.

Lain pula yang berlaku apabila putera sulung raja ini naik takhta dan dia menolak untuk menunaikan janji ayahandanya untuk mengahwinkan adik perempuannya dengan raja Champa itu. Namun oleh kerana raja Champa ini begitu teringinkan akan kejelitaan yang dimiliki oleh Huyen Tran, maka raja Champa ini menawarkan dua buah jajahan Champa kepada Dai Viet demi pertukaran dengan Puteri Huyen Tran. Maka oleh kerana tawaran itu terlalu hebat buat Raja Dai-Viet, maka si puteri ini pun terpaksa diserahkan kepada raja Champa ini.

Namun setahun kemudian, Raja Jaya Simhavarman pun mangkat. Mengikut tradisi Melayu Champa yang beragama Hindu ketika itu,puteri ini harus dimakam hidup-hidup bersama dengan mayat Raja Jaya Simhavarman sekali. Namun kali ini si puteri menolak dengan sekeras hatinya. Hatta sebesar zarah pun, tidak pernah lahir perasaan cintanya terhadap Raja Jaya Simhavarman. Masakan dia mahu dimakamkan bersama dengan Raja Jaya Simharvarman yang dia tidak pernah cintai dengan seikhlasnya. Ya, cinta itu bermaksud hidup semati dalam masyarakat Champa, tetapi dia tidak pernah merasa perasaan sebegitu pada si raja.

Maka Puteri Huyen Tran itupun mengirimkan surat secara rahsia kepada abangnya, iaitu Raja Tran Anh Tong, Maka, seorang jeneral perang Vietnam yang hebat bernama Tran Khac Chung dihantar ke Champa kononnya sebagai wakil kepada kerajaan Dai Viet untuk menghadiri majlis pengebumian raja Champa. Namun tugas jeneral perang ini sebenarnya adalah untuk membawa lari si puteri dari Champa.

Diceritakan bahawa jeneral perang ini berjaya melarikan puteri tersebut, namun mereka berdua lenyap dari sejarah sejak peristiwa itu. Tidak diketahui ke mana si puteri dan jeneral perang ini. Namun lagenda mengatakan ketika si jeneral cuba membawa pulang si puteri, maka mereka berdua saling jatuh cinta lalu mengambil keputusan untuk menjauhkan diri mereka dari masalah dua kuasa politik yang sering bertelagah ketika itu, iatu Champa dan Dai-Viet.


Ini 10 Bandar Paling Berbahaya Di Eropah

Semenjak Renaissance, Eropah bagaikan paksi tamadun dunia. Setidaknya, itu anggapan masyarakat sana… dan sebilangan individu sini. Kalau lihat statistik, tanggapan begitu memang tiada masalah.

Walaupun Eropah adalah benua ketiga terkaya selepas Amerika Tengah dan Asia, ia merupakan benua paling maju, sihat, dan berpendidikan antara semua. Jadi, wajar jika ia berbangga dengan status itu.

Lagipun kata Soekarno, “Bangsa yang tidak percayakan kekuatan diri maka tidak akan dapat berdiri sebagai bangsa yang merdeka.” Cuma itulah, yakin diri tidak pernah sama dengan angkuh. Di sini silap Eropah dan supremasi kulit putihnya.

Barah ini jelas terlihat semasa krisis Ukraine-Russia mula meruncing pada Februari. Betapa liputan media dari barat habis dipenuhi naratif pilih kasih. Sampaikan idea kesetaraan dibakulkan dengan begitu sahaja. Kita tidak perlu selak sejarah untuk mengetahui perilaku jenayah di Eropah. Cukup sekadar mengikuti isu-isu semasa.

Contoh terbaru di Sweden, parti pelampau-kanan sengaja bertindak membakar al-Quran saat orang Islam sedang berpuasa. Di Manx (British) pula, lelaki berusia 68 tahun diberkas kerana menyimpan 153,000 imej kanak-kanak (pedofilia). Sementara itu di Itali tahun lalu, ada kes anti-vaksin memakai tangan palsu gara-gara enggan vaksin memasuki badan (tapi mahu sijil vaksinasi).

Ini menunjukkan betapa seperti di belahan dunia lain, orang Eropah juga tidak ubah macam kita. Berpendidikan tidak menjamin keperibadian. Jenayah dan salah laku terdedah kepada semua. Sebab itu, Indeks Jenayah Numbeo tidak menyisihkan bandar-bandar Eropah dari senarai. Hingga dengan demikian, kita dapat tinjau bandar Eropah mana yang paling tinggi kadar jenayahnya.

Ikutkan, nilaian indeks ini tidaklah begitu tepat. Terutama jika dibandingkan dengan tinjauan rasmi dari kerajaan. Ini kerana ia dibuat hanya berdasarkan maklum balas terhad dari responden, yakni orang awam yang mengakses lawan sesawang mereka. Jadi, persepsi ke atas jenayah juga berbeza-beza.

Apapun, indeks ini sesuai diguna untuk membuat perbandingan antara bandar pelbagai negara. Contohnya, antara Klang (tangga ke-47) dan Manila (tangga ke-48). Fungsi perbandingan sebeginilah yang menjadi sebab mengapa indeks Numbeo masih dianggap relevan. Kini tanpa berbasa-basi lagi, ini dia 10 bandar Eropah paling berbahaya tahun 2022:

10. Malmö, Sweden

Malmö merupakan bandar ketiga terbesar di Sweden, selepas Stockholm dan Gothenburg. Luasnya mencecah 155.4 km² dengan populasi seramai 344,166 orang. Namun dalam setiap 100,000 orang, dilaporkan 1.4 daripadanya mati akibat ditembak setiap tahun.

Ini menjadikan nilai indeks jenayahnya berada pada 56.75 (di tangga ke-98), sebanding dengan Indianapolis (57.58), Manchester (56.03), dan Johor Bahru (55.96). Ikutkan, agak aneh juga apabila Malmö disebandingkan dengan Johor Bahru.

Ini kerana di bandar itu, tiada insiden kemalangan basikal lajak pernah berlaku. Sebaliknya kejadian tembak-menembak dan letupan bom. Dua perkara itu memang seolah perkara biasa di sana. Lihat saja data dari tahun-tahun lalu; pada 2017, berlaku 65 tembakan dan 62 letupan. Pada 2019, berlaku 59 tembakan dan 29 letupan. Tahun 2020 pula, sekitar 20 tembakan dan 17 letupan.

Insiden sebegini bukan saja membabitkan kumpulan-kumpulan samseng yang giat akibat kemajmukan bandar Malmö (ia didiami imigran dari 183 buah negara). Tetapi juga oleh warganegara mereka sendiri.

Contohnya pada 22 Mac lalu, pelajar berusia 18 tahun bertindak menikam dan menetak dua orang guru di Malmö Latinskola. Sampai mati dibuatnya. Kalau buka pautan atas, kita boleh tahu betapa insiden serangan di sekolah adalah satu perkara biasa di sana.

Tahun 2019 juga tidak kurang teruk. Bayangkan, seorang lelaki keluar berbasikal di dataran bandar; ambil angin malam bersama anak-anak. Tiba-tiba, berlaku insiden tembak-menembak di depan kedai pizza tak jauh dari mereka. Memang lintang-pukanglah jawabnya.

Sudahlah masa itu baru saja berlaku kes letupan – sebuah kereta dibom – yang mujur, tiada siapa terkorban. Tiga bulan sebelum itu pula (Ogos 2019), berlaku insiden melibatkan seorang wanita yang ditembak mati semasa menggendong anak di luar rumah. Sampai sekarang, kes tersebut masih belum mendapat pembelaan sewajarnya.

Ikut kajian, peluang untuk individu 15-29 tahun di Sweden ditembak mati memang tinggi. 10 kali ganda berbanding di Jerman. Laporan pula menyatakan yang 8 per 10 kes tembakan adalah melibatkan samseng. Erti kata lain, Sweden khususnya Malmö adalah lebih gangster berbanding KL Gangster.

9. Naples, Itali

Naples adalah ibu negeri wilayah Campania, dan merupakan bandar ketiga terbesar di Itali selepas Rome dan Milan. Seperti Malmö, Naples juga dilatari kumpulan samseng (disebut sebagai camorra). Tahun lepas saja, ada berita tentang penangkapan ketua camorra dari Naples bernama Maria Licciardi.

Cuma, kumpulan samseng di Naples tidaklah seganas di Malmö. Justeru tidak banyak kejadian serangan dan letupan berlaku. Memang ada, contohnya pada Oktober 2021 di mana remaja 18 tahun ditembak mati oleh dua lelaki di North Naples Park. Kemudian pada Januari lalu, seorang warga emas mengacu senjata kepada pengawal keselamatan di premis McDonald’s kerana enggan menunjukkan sijil vaksinasi.

Apapun berbanding jenayah bersenjata, Naples lebih ‘kaya’ dengan insiden rompak, samun, seluk saku, dan scam pelancong. Yakni, jenayah yang normal di bandar pelancongan besar. Iya, Naples memang bandar bersejarah Itali, selain Rome. Sampai ia digelar sebagai ‘Paris Selatan’.

Cuma itulah, jenayah menjejaskan reputasinya dalam kalangan pelancong. Contohnya pada 2015, berlaku insiden ragut melibatkan jam tangan bernilai €35,000 (RM160,000) milik pelancong dari British. Mac lalu, seorang lelaki ditangkap atas 8 jenayah samun, 4 jenayah pecah masuk rumah, 1 jenayah curi kereta, dan 9 kes samun lain.

Kalau lihat Statista, Naples ialah bandar yang memiliki kadar rompakan tertinggi di Itali; 95.3 per 100,000 penduduk berbanding Prato (84.8) dan Milan (78.3). Crime Grade pula menyatakan yang dalam setahun, ada 1.13 kes rompakan bagi setiap 1,000 penduduk (sebagai nota, populasi Naples adalah 3.085 juta).

Statista turut melampirkan yang jumlah kes bunuh di Naples sepanjang tempoh Ogos 2020 – Julai 2021 adalah sebanyak 276, yakni bersamaan 1.3 kes setiap hari. Ini meletakkan nilai indeks jenayahnya berada pada 58.52 (tangga ke-90), sebanding dengan San Francisco (58.59) dan Noida, India (57.97)

8. Nice, Perancis

Bandar Nice mungkin paling dikenali dengan insiden 14 Julai 2016. Ia membabitkan sebuah lori 19-tan yang merempuh orang ramai di Promenade di Anglais semasa sambutan Hari Bastille. Dalam 30,000 orang yang berkumpul di situ, 86 daripadanya maut. Hingga kini, seramai 300 kanak-kanak perlu menjalani rawatan akibat trauma dari kejadian yang didalangi oleh pelampau agama itu.

Satu lagi serangan oleh pelampau agama berlaku pada dua tahun lalu. Kali ini, sasarannya adalah gereja. Ia mengakibatkan tiga lelaki maut ditikam sambil pelakunya ditembak dan ditangkap. Kejadian sebegini mendorong majlis perbandaran untuk memasang lebih 2,200 kamera litar tertutup (CCTV) di seluruh bandar.

Namun, langkah itu masih gagal memadam nama Nice sebagai bandar berbahaya. Nilai indeks jenayahnya adalah 58.85 (tangga ke-86), sebanding dengan Nairobi, Kenya (58.94). Menurut data Numbeo, jenayah yang paling dikhuatiri di Nice adalah pecah masuk rumah, vandalisme, dan kecurian kereta. Teleport pula melaporkan dalam 100 orang penduduk Nice, 31 daripadanya memiliki senjata. Jenayah bersenjata di sana berada pada kadar 2.83 bagi setiap 100,000 orang.

Pada Januari lalu, berlaku satu insiden menembak. Ia melibatkan anggota Brigade de recherché yang tersilap tembak seorang lelaki berusia 22 tahun dalam satu kejadian kecurian kereta. Begitu juga pada malam Krismas tahun lepas, di mana seorang lelaki ditembak mati tanpa motifnya diketahui.

Kes membabitkan pelancong juga pernah berlaku. Tahun 2016, dua lelaki tempatan memperkosa dua orang pelancong dari UK di tempat sama berlakunya tragedi rempuhan. Kejadian sebegini membuatkan Nice dilihat sebagai salah satu bandar paling berbahaya di Perancis.

7. Minsk, Belarus

Sebagai satu-satunya bandar dari Eropah Timur dalam senarai, situasi di Minsk memang berbeza. Faktor bahaya di bandar ini banyak disumbang oleh pergolakan politik, terutama pasca-pilihanraya 2020. Bayangkan antara 9-13 Ogos sahaja, polis menahan seramai 7,000 orang peserta demonstrasi yang membantah kerajaan. Bila ditahan, faham-faham sajalah kekerasan anggota: dibelasah, direnjat, bahkan ada yang sampai dirogol.

Nasib yang sama turut dialami pengamal media. Pada tahun sama, sebanyak 480 tangkapan dibuat. 62 daripadanya disahkan mengalami penderaan. Di Minsk, berlaku tiga insiden wartawan ditembak menggunakan peluru getah. Tahun berikutnya pula, jumlah tangkapan adalah sebanyak 64 orang.

Ini termasuk penangkapan Roman Protasevich, wartawan dari media bebas Belamova. Kes beliau ini boleh dikatakan besar. Sampai AS dan Kesatuan Eropah pun masuk campur dan mengenakan larangan melawat Belarus. Mana tidaknya, masa itu Roman menaiki pesawat komersial FR4978 dari Athens ke Vilnius (Lithuania). Namun sebaik sampai di ruang udara Belarus, pesawat itu diarah mendarat. Semata-mata kerana KGB mahu menangkap Roman yang dianggap penjenayah politik.

Kemudian pada September, berlaku satu lagi insiden. Kali ini, seorang pekerja IT pula yang ditembak mati. Juga oleh anggota KGB. Ini sebagai operasi membasmi doktrin anti-kerajaan, yang turut melibatkan penangkapan 50 orang lain. Semuanya atas tuduhan menghina Presiden Lukashenko.

Lukashenko memang sudah berkuasa lama. Sejak 1994 lagi. Namun tahun demi tahun, ada saja insiden ganas berlaku. Contohnya pada 2011, bom sekuat 5kg TNT meletup di stesen metro Oktyabrskaya yang berjarak 100 meter dari pejabat presiden. Habis 204 orang tercedera sambil 12 yang lain hilang nyawa. Pelakunya diyakini datang dari faksi radikal. Dia turut mengakui jenayah serupa di Vitebsk (2005) dan Minsk (2008) yang  mencederakan 50 orang.

Apapun selain faktor politik, jenayah di Minsk juga relatif tinggi. Tahun 2011, sebanyak 1,394 jenayah dilaporkan bagi setiap 100,000 orang (139 per 10,000). Statistik bagi Minsk pula melangkaui purata kebangsaan, iaitu 172. Jauh melebihi Vitebsk (140) dan Grodno (111). Jadi, munasabah jika Numbeo meletakkan nilai indeks jenayah di Minsk pada 59.85 (tangga ke-82), sebanding dengan Delhi (59.31).

6. Nantes, Perancis

Kalau Minsk dionari radikal politik, Nantes pula disasari pelampau agama – satu barah yang cukup sinonim di Perancis. Ambil contoh insiden Disember 2014. Seorang pemandu van merempuh orang ramai di pasar Krismas di Nantes sambil melaungkan takbir. Habis 10 orang tercedera. Lebih teruk, ia membarahi dua kes serupa. Salah satunya di Dijon yang mencederakan 13 orang..

Kemudian pada Ogos 2021, berlaku insiden paderi dibunuh oleh individu sama yang membakar sebuah gereja pada Julai tahun sebelumnya. Ini, berlaku tiga bulan selepas seorang polis wanita ditikam oleh bekas banduan. Dua polis lain turut tercedera kerana ditembak menggunakan pistol curi. Untuk memburu dia seorang sahaja, habis 200 orang pegawai dikerah bersama sebuah helikopter. Sekolah dan kedai-kedai berhampiran juga diarahkan tutup.

Selain kes-kes serangan, Nantes juga dihantui jenayah cabul dan perkosa. Salah satunya melibatkan pecabul bersiri yang menyasarkan remaja berusia 10-16 tahun – bergiat dari 1998 hingga 2021. Cuma itulah, tiada statistik dapat dirujuk untuk dibuat ulasan lanjut.

Apapun, dalam Indeks Jenayah Numbeo, Nantes diletakkan sebagai bandar kedua paling berbahaya di Perancis selepas Marseille. Nilai indeksnya adalah 60.06 (tangga ke-80), sebanding dengan Brasilia (60.23).

5. Catania, Itali

Tidak seperti di Naples, kumpulan samseng di Catania lebih agresif. Ini kerana statusnya yang unggul sebagai bandar pelabuhan di Sicily. Kartel dadah di sana cukup berleluasa. Begitu juga pergaduhan antara kumpulan mafia.

Misalnya pada Ogos 2020, berlaku tembak-menembak antara dua klan mafia (Cursoti milanesi dan Cappello) di tengah pekan Librino. Habis dua nyawa diragut. Mujur, ia bukan milik orang awam. Pada 2016 pula, 500 anggota polis menggempur klan Laudani sampai 80 orang ditangkap. Operasi lebih besar berlaku pada 2020 di mana 12 pasar dadah di Catania digempur dan ditutup.

Tiada laporan lanjut dapat dirujuk untuk melihat bagaimana dua operasi itu dijalankan. Statistik berkaitan mafia di Catania juga sukar didapatkan. Paling tidak pun, yang ada adalah kisah Maurizio Avola – mafia dari Catania yang membunuh 79 orang dalam tempoh 11 tahun.

Selain keganasan mafia, serangan seksual ke atas perempuan bawah umur di bandar ini juga tinggi. Iaitu sebanyak 5,990 kes pada 2018 – 3% lebih tinggi berbanding tahun sebelumnya. Salah satu kes berlaku pada Mac 2019. Di mana, tiga lelaki memperkosa remaja 19 tahun dari AS di kawasan parkir yang sunyi.

Dua tahun sebelumnya, seorang paderi ditangkap kerana mencabul remaja lelaki 14 tahun. Begitu juga pada Februari lalu, seorang jurulatih diberkas kerana membuat serangan seksual ke atas atlit berusia 13-17 tahun sambil berjanjimaniskan peluang cerah di peringkat kebangsaan.

Sebagai bandar Itali paling berbahaya, Catania turut berisiko dari segi serangan dan rompakan. Salah satu insiden paling diingati adalah pada Mei 2018. Ia membabitkan ultras pasukan bolasepak Catania yang menyerang penduduk kerana tersalah sangka mereka sebagai peminat pasukan lawan. Sampai habis kereta dibakar. Sebilangan dibelasah. Ada juga yang disamun di stesen keretapi.

Perilaku sebegini membuatkan Catania dianggap berbahaya, dengan nilai indeks jenayah berada pada 60.36 (tangga ke-78), sebanding dengan Ghaziabad, India (60.66).

4. Birmingham, UK

Mungkin tidak ramai tahu. Birmingham adalah bandar kelahiran Cadbury. Ia juga bandar kedua terbesar di UK selepas London. Namun masa sama, Birmingham merupakan bandar berbahaya di England. Bahkan, paling berbahaya di West Midlands.

Kadar jenayahnya pada 2021 adalah 50 per 1,000 orang (sumber lain sebut 205). Tahun itu, berlaku 642 kes rompakan dan 28,513 kes serangan seksual. Kalau lihat portal beritanya pula, memang berlambak kes menembak.

Contohnya pada 9 April lalu, seorang lelaki menembak mati ibu sendiri sambil mencederakan dua yang lain ketika dikejar polis. Dua hari kemudian, ada pula kes seorang samseng melepaskan tiga tembakan ketika bergaduh tentang jual-beli dadah.

Begitu juga pada Februari lepas, lelaki berusia 44 tahun menembak mati seorang lelaki dan mencederakan dua wanita ketika bergaduh di premis Kelab Motorsikal. Kemudian pada Jun 2021, lima wanita ditangkap kerana menembak mati dua lelaki semasa berparti. Dan… banyak lagi kes sebegini.

Berbeza dengan bandar-bandar lain dalam senarai, jenayah serangan di sini majoritinya bukan didalangi kumpulan samseng. Kalau ada serangan besar pun, ia berlaku lama dulu. Iaitu pada 1974, saat sebuah pub dibom sehingga mencederakan 220 orang.

Seperti dinyatakan di atas, serangan seksual di Birmingham agak banyak. Cukup tiga contoh saja diberikan di sini. Pertama pada Mac lalu, di mana seorang wanita hampir diperkosa semasa menghadiri sesi temu duga. Kemudian pada September 2021, empat lelaki merogol seorang wanita di luar premis kelab malam sampai lesen perniagaan kelab itu ditarik. Dan paling durjana… pada April 2019, lelaki berusia 28 tahun meratahi kanak-kanak 5 tahun sampai meninggalkan luka teruk yang perlu dibedah.

Semua jenayah ini membuatkan Birmingham dilihat berbahaya. Sampai Numbeo menamakannya sebagai bandar ketiga berbahaya di UK, dengan nilai indeks jenayah 61.53 (tangga ke-69), sebanding dengan Dar es Salaam, Tanzania (60.80).

3. Marseille, Perancis

Pelampau agama dan samseng. Dua perkara ini membarahi teruk bandar pelabuhan Marseille. Tambah pula dengan faktor kemiskinan, memang mengundang habislah ke arah jenayah. Bayangkan, separuh penduduk Félix Pyat hidup dalam kefakiran (€989 sebulan; sedangkan kos hidup keluarga empat beranak di sana adalah €2,939).

Salah satu jalan keluar termudah adalah dengan menyertai kartel dadah. Sebab itu, bukan hal asing untuk anak muda buat kerja-kerja kotor di sana. Yang menjadi mangsa pun anak muda. Pada 2018, ada 23 kematian berkait-samseng. Angka itu melonjak kepada 28 pada 2019. Sebelum menurun jadi 15 pada 2021.

Antara kes terkini melibatkan Rayanne, remaja 14 tahun yang ditembak mati di jalan Les Marroniers. Dua budak lain turut tercedera. Masing-masing berumur 14 dan 8 tahun. Ada yang berspekulasi kematian ini berkait kartel dadah. Betul tidak, tiada jawapan.

Tapi realiti begitu memang berlaku. Misalnya terhadap keluarga Fatima (bukan nama sebenar). Dalam setahun (2009-2010), dia kehilangan anak dan suami gara-gara menjadi sasaran kartel dadah. Mereka berdua sendiri adalah pengedar dadah. Si suami ditembak dalam kereta sampai tinggal kepala saja. Yang lain habis hancur lebur.

Kita di sini mahu dengar berita along tembak mati orang di tengah awam pun jarang. Apatahlagi serangan bermotifkan agama dan politik. Pada 2019, jumlah insiden anti-Semitik berkait-Israel (Yahudi) di Perancis adalah 191 (berbanding 121 pada tahun sebelumnya).

Di Marseille sahaja, berlaku banyak kes berkait pelampau agama. Contohnya pada Mac 2021, seorang lelaki bersenjatakan pisau cuba memasuki sekolah Yahudi dan pasaraya Kosher dengan niat menyerang. Ini menyerupai kes sama tahun 2015, di mana seorang guru di sekolah Yahudi ditikam hingga mati oleh tiga lelaki.

April 2017 pula, polis memberkas dua lelaki yang merancang serangan bersenjata beberapa hari sebelum pilihan raya diadakan. Ini membuatkan Marseille dimasalahi empat perkara; pelampau agama, kartel dadah, radikal politik, dan penjenayah.

Sekali gus, bandar itu dianggap paling berbahaya di Perancis. Sehingga diberi nilai indeks jenayah 61.65 (tangga ke-68), sebanding dengan Tripoli, Libya (62.22).

2. Coventy, UK

Coventy mungkin kurang dikenali. Ia berjarak 136 km dari London, arah barat laut. Ikutkan, tiada apa yang menarik sangat pun tentangnya, hatta dari segi pelancongan. Namun dalam senarai ini, ada dua perkara menggamit tentang Coventy.

Pertama, kadar jenayah bandar ini sebenarnya menurun hampir 50% dalam dua tahun kebelakangan. Tahun 2020, jumlah jenayahnya adalah 29,615. Tahun 2021, ia menurun jadi 15,258. Kalau ikut Crimerate, jenayah utama di Coventy adalah keganasan dan serangan seksual (7,305 kes pada 2021). Memang baca portal berita pun, dua itu antara yang kerap diliputkan.

Kedua, jenayah di Coventy banyak melibatkan remaja. Memang agak berfalasi goalpost kalau terus buat kesimpulan begitu. Data dan statistik pun tiada untuk menjadi sandaran. Tetapi berbanding bandar lain, hasil carian tentang kes jenayah terkini di Coventy seakan menuding kepada kesimpulan itu.

Contoh: April 2021, 4 remaja ditangkap kerana melakukan 40 rompakan termasuk sejumlah kereta yang bernilai $700,000. Oktober 2021, remaja 19 tahun menembak mati samseng dari kumpulan lawan dan pernah melakukan hal serupa terhadap remaja lain berusia 15 tahun.

Julai 2021 pula, remaja yang juga berusia 19 tahun ditahan kerana membuat ancaman palsu mahu mengebom kawasan parkir di sebuah pusat membeli belah. Kemudian pada Mac lalu, ada dua kes rogol membabitkan pelaku berusia 19 dan 14 tahun.

Memang tidak nafi ramai saja penjenayah lebih dewasa. Itu pun yang menyumbang kepada angka jenayah tinggi di Coventy. Sampai ia berada pada tangga ke-28 dengan nilai indeks jenayah 69.45, sebanding dengan Lima, Peru (70.17) dan Sao Paulo, Brazil (70.20).

1.Bradford, UK (70.76, Tangga Ke-22)

Bradford pada kurun ke-18 dan 19 adalah perintis revolusi industri. Sampai menjadi salah satu bandar terkaya di Eropah. Namun kini, ia bandar paling berbahaya di benua itu – jika menurut Indeks Jenayah Numbeo.

Dalam setahun, 536,000 orang penduduknya melalui 37,100 jenayah. Andai dipecahkan, ia merangkumi 1,724 kes rompak, 2,448 kes kecurian kereta, 4,888 kes kerosakan dan kebakaran bangunan, dan 22,870 kes serangan fizikal dan seksual.

Seriusnya kadar jenayah di situ sampaikan kerajaan memperuntukkan setengah juta pound sterling khusus untuk membimbing remaja dari terjebak dalam kancah jenayah. Ini belum kira dana-dana pemulihan lain, seperti membangunkan sosioekonomi Bradford yang miskin. Ikut data, 30% dari mereka hidup dalam kefakiran.

Sampaikan, ia disebandingkan dengan bandar-bandar mundur dunia seperti Tijuana (Mexico), San Salvador (El Salvador), dan Bloemfontein (Afrika Selatan).

RUJUKAN

Borba, Levi. (2022, 9 February). The 10 Most Dangerous Cities in Europe in 2022. Medium.


Cina Malaysia Vs Cina China

Hampir 60 tahun merdeka, soal identiti Cina Malaysia masih belum selesai. Selain disuruh “balik China” dan dilabel “chauvinis”, “kiasu”, “oportunis” dan sebagainya, ada kalanya orang Cina Malaysia dipandang sebagai orang luar yang tidak setia kepada negara, bersubahat dengan negara asal (China) untuk menjatuhkan atau menjajah Malaysia. Teori Cina Malaysia sebagai “fifth column” ini telah wujud sejak zaman Darurat dan masih timbul pada tahun 2017. Teori ini berdiri atas andaian bahawa Cina Malaysia dan Cina China ialah kelompok yang sama dan memiliki matlamat yang sama. Lagi-lagi kebangkitan China telah membuat ramai membuat spekulasi mengenai peranan Cina Malaysia.

Hakikatnya Cina Malaysia dan Cina China tidak sama, malah boleh dikatakan berkonflik. Jangan terkejut dan hairan dengan tahap “Sinophobia” (takut/benci terhadap China) yang telah ditunjukkan oleh Cina Malaysia dalam komen-komen tentang isu baru-baru ini. Kehadiran warga China telah menimbulkan keresahan sebilangan besar Cina Malaysia. Sentimen yang sama juga berlaku di Singapura, Hong Kong, dan Taiwan — negara-negara yang dikenali sebagai negara majoriti Cina. Warga China dipandang serong oleh orang Cina tempatan. Media-media tempatan tidak segan silu menyifatkan Cina China sebagai “barbarian” yang tidak beradab dan materialis. Kalau benar andaian orang Cina seluruh dunia ini sentiasa bersatu, mengapa jadi begini?

Sebabnya, pertama, orang Cina tempatan juga melihat diri merempat di negara sendiri. Kedua, terdapat konflik identiti di antara Cina China dan Cina tempatan yang tidak dapat dipertemukan (irreconciliable). Mereka khuatiri kemasukan Cina China berpotensi menghakis identiti Cina tempatan dalam tempoh masa panjang.

Mengapa walaupun sama-sama digelar Cina, identiti pula tidak sama? Kerana di mana-mana sahaja, identiti ke-Cina-an itu telah pun berubah mengikut acuan legasi sejarah dan budaya tempatan, maka terbentuklah identiti Cina setempat yang unik. Di Singapura, legasi Negeri-Negeri Selat. Di Hong Kong, legasi pemerintahan British. Di Taiwan, legasi pemerintahan Jepun selama 50 tahun dan pengaruh suku-suku orang asli. Cina Malaysia pula telah menyerap unsur-unsur tempatan dan menjadikan mereka komuniti yang unik dan berbeza dari Cina China. Bukan saja budaya, konsep kenegaraan Cina Malaysia juga tidak sama dengan Cina China.

Dalam Bahasa Inggeris, “Chinese” boleh bermaksud orang China atau orang berketurunan Cina. Namun dalam Bahasa Cina, orang China digelar “Zhongguoren” (中國人) sementara orang Cina digelar “Huaren” (華人). Zhongguoren ialah konsep yang terbatas dengan sempadan negara iaitu orang yang bermastautin di China. Huaren merujuk kepada mereka yang berketurunan etnik Cina di sebelah ayahnya (penguasaan Bahasa Cina bukan syarat untuk digelar Huaren). Mustahil bagi seseorang Huaren menjadi Zhongguoren kalau bukan warganegara China. Malah definisi Zhongguoren juga merangkumi etnik-etnik seperti orang Manchu, orang Tibet, orang Mongol dan sebagainya.

Disebabkan konsep Huaren itu tidak merujuk kepada negara tetapi kepada etnik, Cina Malaysia tidak pernah melihat pengekalan budaya dan warisan Cina itu bertentangan dengan kewarganegaraan Malaysia. Ia tidak saling mengecualikan (mutually exclusive). Beridentifikasi diri dengan susur galur keturunan dan budaya Cina bukan bermaksud tidak setia kepada negara, cuma, orang Cina adalah jenis yang tidak melupakan asal usulnya.

Orang Cina berpegang kepada prinsip “minum air, ingat sumbernya” (yinshui siyuan, 飲水思源) dan “tidak lupa asal usul” (wuwang genben, 勿忘根本). Orang yang lupa asal usul bagai pohon yang tidak mempunyai akar (gen, 根). Jadi, kebanyakan orang Cina mempunyai amalan “mencari akar” (xungen, 尋根) dengan menjenguk tempat asal di China. Tindakan sebegini tidak bermaksud mereka masih mahu kembali ke sana tetapi hanya sebagai penghayatan asal usul secara simbolik. Yang layak digelar kampung atau “rumah” (jia, 家) hanyalah Malaysia. Tanya mana-mana Cina Malaysia “asal mana?”, dia akan jawab “Ipoh”, “Alor Setar”, tidak sesekali muncul nama tempat China.

Ada yang melihat “keengganan” Cina Malaysia untuk berasimilasi sebagai “bukti” mereka masih setia terhadap tanah asalnya. Ini tanggapan yang salah. Proses asimilasi yang lambat tidak sama dengan tiada langsung asimilasi. Seperti yang dikatakan tadi, Cina Malaysia telah pun dilokalkan mengikut konteks tempatan, bukan “transplant” dari Cina China. Identiti Cina Malaysia itu wujud, dan terdapat juga “Bahasa Cina Malaysia” yang telah menyerap istilah-istilah Melayu seperti “suka”, “baru”, “duit”, “mata” (polis) dan sebagainya. Orang luar tidak pernah mengelirukan Cina Malaysia dengan Cina China.

Adakah kerana Cina Malaysia banyak berurus niaga dengan Cina China, maka kita boleh kata mereka bersubahat dengan kuasa luar? Dalam budaya Cina ada pepatah “business is business” (zaishang yanshang, 在商言商). Susur galur keturunan Cina dimanfaatkan oleh Cina Malaysia untuk memudahkan mereka berniaga di China, kerana orang Cina China masih menitik berat tentang soal “guanxi” (關係, jaringan kerja atau network) dalam urus niaga. Orang asal usulnya Hokkien lebih mudah berurus niaga dengan peniaga dari Fujian kerana berkongsi dialek yang sama. Orang yang membawa nama keluarga Lee lebih mudah bergaul dengan peniaga yang bernama keluarga Lee. Tidak dinafikan dalam mengejar keuntungan, ada peniaga-peniaga Cina yang telah mengabaikan soal kepentingan negara, tetapi itu bukan bermaksud tiada kesetiaan, cuma tiada kesedaran.

Cina Malaysia bukannya boleh mengawal tindak tanduk kerajaan China. Tindakan melulu China seperti mengeluarkan komen tentang politik domestik dan pengeluaran “Kad China” tidak mewakili pendirian Cina Malaysia. China hanya melihat Cina Malaysia sebagai aset yg boleh dipergunakan, tetapi tidak pernah menganggap atau sedia menerima mereka sebagai sebahagian daripada rakyat China. Begitu juga dengan Cina Malaysia. Hubungan Cina China dan Cina Malaysia hanya terbina atas transaksi. Selain beberapa titik nila keliru identiti yang merosakkan, secara amnya Cina Malaysia tidak menaruh sedikit pun ikatan emosional terhadap Republik Rakyat China.

Kita mungkin berbeza pendapat semasa berpolitik, namun perbezaan tersebut tidak sama dengan pengkhianatan terhadap negara. Berlapang dada memahami aspek kebudayaan Cina Malaysia, adalah lebih afdhal dari mempersoalkan kesetiaan orang lain.


Geomon: Legenda Robin Hood Versi Jepun

Goemon ini legenda ‘Robin Hood’ dalam masyarakat Jepun sehinggakan kebanyakan plot pembunuhan, rompakan atau penentangan kepada bangsawan di era Sengoku dikaitkan dengan kegiatannya.

Kisah hidup Goemon ada disentuh dalam biografi Toyotomi Hideyoshi, salah seorang tokoh penyatuan Jepun selain Oda Nobunaga. Dilahirkan pada tahun 1558 Masehi dengan nama Sanada Kuranoshin, dia dibesarkan dalam keluarga samurai. Pada suatu ketika, ibubapanya telah dibunuh oleh orang-orang shogun dan dari sini dia mula memasang dendam.

Selain merompak para pedagang, para bangsawan atau orang kaya, Goemon juga telah menubuhkan kumpulan ninjanya sendiri yang terdiri dari para perompak jalanan, petualang dan pahlawan tidak bertuan (nukenin atau ronin) untuk menyokong kegiatannya. Kononnya hasil dari rompakan itu dikongsikan kepada orang-orang miskin dan petani yang daif.

Walaupun Ishikawa Goemon dicop sebagai penjenayah, penjahat dan menentang ‘kerajaan’ yakni para bangsawan feudal Jepun, dia dikatakan bertindak mengagih-agihkan hasil rompakannya kepada para petani yang miskin. Ia umpama ‘Robin Hood’ era Sengoku.

Walaupun ada legenda yang mengatakan Goemon pernah cuba membunuh Oda Nobunaga namun ia masih kabur dan tiada rekod tentangnya. Namun ada rekod bahawa dia cuba untuk membunuh Toyotomi Hideyoshi, daimyo yang berpengaruh ketika itu dengan memecah masuk istana kediaman tokoh itu, namun akhirnya tertangkap.

Kisah ketika dia dihukum adalah begitu menyayatkan hati. Diceritakan dalam satu versi bahawa dia dihukum bersama anak lelakinya (isterinya dikatakan telah dibunuh oleh orang-orang bangsawan) dengan direbus sehingga mati (membunuh satu keluarga adalah hukuman biasa yang dijalankan pada masa dahulu).

Namun, demi menyelamatkan anaknya yang masih kecil, dia telah berusaha untuk menjunjung anaknya itu di atas kepalanya dalam keadaan dia berendam di dalam tempayan besar berisi air yang sedang panas menggelegak. Sudah pasti Goemon tidak mampu bertahan lama dengan penderitaan itu dan akhirnya dia tewas. Dalam versi itu, dikatakan anaknya dibebaskan dari hukuman dan diampunkan


P. Ramlee Kecewa Kerana Hidayah

Dalam bulan Julai 1961 P.Ramlee bersama S.Sudarmaji telah pergi menemui dua orang pegawai tertinggi di Pejabat Agama Johor yang bernama Tuan Syed Othman dan Ungku Mohd.Tujuan P.Ramlee bersama S.Sudarmaji menemui dua orang pegawai berkenaan ialah ingin membincangkan bagi mendapat khidmat nasihat untuk pembikinan filem terbaru arahannya yang berjudul Menchari Keampunan. Filem berunsur keagamaan ini merupakan filem yang menelan belanja besar yang bakal diarahkan oleh P.Ramlee.P. Ramlee bersama S.Sudarmaji telah membentang skrip dan jalan cerita kepada dua orang pegawai agama berkenaan. Hasil dari pembentangan tersebut P.Ramlee dan S.Sudarmaji berjaya meyakinkan pegawai agama berkenaan dan meraka ternyata berpuas hati.

Cuma dua orang pegawai agama tersebut meminta P.Ramlee dan S.Sudarmaji harus berhati-hati dalam mempersembahkan soal hukum demi menjaga nilai-nilai kesucian agama Islam. P.Ramlee juga diminta agar menggunakan istilah “Allah” di dalam setiap dialog yang dilontarkan oleh para pelakon dengan tidak menggunakan istilah Tuhan.  P.Ramlee mengulas hasil pertemuannya dengan dua orang pegawai agama berkenaan, “Saya berasa sangat bangga di atas kesudian kedua-dua pegawai agama Johor itu, yang bersedia memberi pandangan dan nasihat soal hukum agama yang sangat berharga kepada saya.

Mereka juga telah memberi kata-kata perangsang kepada saya agar terus berjuang di lapangan perfileman Melayu serta memperbanyakkan lagi filem-filem bercorak keagamaan dan agama Islam khususnya yang sememangkan sangat penting untuk menjadi contoh dan tauladan kepada masyarakat Islam di zaman ini”. Sekembalinya P.Ramlee dan S.Sudarmadi ke Singapura, P.Ramlee telah menetapkan penggambaran filem Menchari Keampunan akan dimulakan setelah selesai penggambaran filem Si-Tanggang arahan Jamil Sulong pada bulan Ogos 1961. Beberapa nama pelakon yang akan turut serta di dalam filem ini telah pun disenaraikan oleh P.Ramlee.

P.Ramlee juga telah menulis surat kepada pihak studio Cathay-Keris bagi mendapatkan pelepasan untuk Nordin Ahmad berlakon di dalam filem ini. Difahamkan Nordin Ahmad akan bergandingan dengan lapan lagi pelakon lain sebagai bintang utama untuk menjayakan pembikinan filem Menchari Keampunan ini. Begitu juga dengan Kasma Booty yang turut ada dalam senarai P.Ramlee. Akan tetapi terpaksalah P.Ramlee menunggu sehingga beliau selesai menjalani penggambaran filem Keris Sempena Riau di studio Merdeka, Kuala Lumpur terlebih dahulu. P.Ramlee juga difahamkan telah meminta pihak studio menyediakan beribu pelakon extra untuk terlibat sekali dalam pembikinan filem ini. P.Ramlee sememangnya suka menggunakan khidmat pelakon extra yang banyak di dalam filem-filem arahannya. Setelah berbincang dengan S.Sudarmaji, P.Ramlee bersetuju untuk mengubah tajuk Menchari Keampunan kepada Hidayah. Dalam mereka berdua telah bersemangat untuk memulakan penggambaran filem ini, pihak studio seakan-akan tidak bersetuju dengan permintaan P.Ramlee dengan alasan modal terlalu tinggi.

Disamping itu pihak studio kurang selesa dengan filem yang berunsur keagamaan ini. Ada juga mengatakan pihak studio menolak skrip filem ini kerana banyak babak yang mengerikan dipersembahkan oleh P.Ramlee dan tidak sesuai ditonton oleh masyarakat serta tidak yakin ia berjaya membawa pulangan yang besar kepada pihak majikan. P.Ramlee sangat kecewa dengan keputusan majikannya itu lantas mengambil pendekatan untuk menangguhkan dahulu pembikinan filem berkenaan.  Di era filem Melayu hitam putih kebanyakkan filem-filem yang berunsur keagamaan seringkali ditolak dan tidak mendapat tempat untuk diterbitkan oleh pihak majikan. Perkara ini terjadi kepada filem Semerah Padi arahan P.Ramlee pada tahun 1956 apabila penyertaannya untuk bertanding dalam Festival Filem Asia ke-3 di Hong Kong telah ditolak dengan alasan filem itu mempunyai unsur dan nilai keagamaan yang diterapkan. Disebabkan dengan kekecewaan itu P.Ramlee telah meminta kepada S.Sudarmaji untuk meneliti naskah lain yang sudah sudah siap penulisan skripnya seperti Negara Terpendam, Batu Durhaka, Pancha Sitara dan Gadis Tertangga untuk dimulakan penggambarannya.

Sekali lagi P.Ramlee gagal untuk membuat filem-filem berkenaan atas beberapa sebab lain. Filem Pancha Sitara contohnya P.Ramlee terpaksa membatalkan hasratnya untuk mengarah filem berkenaan disebabkan penulis asal cerita itu H.M Rohaizad telah meninggal dunia secara mengejut. Begitu juga dengan filem Batu Durhaka yang telah diarahkan oleh Omar Rojik. Setelah P.Ramlee berhijrah ke Studio Merdeka, Kuala Lumpur sekali lagi hasratnya untuk mengarahkan filem Hidayah dipohon kepada pihak majikannya dan ternyata alasan yang sama juga diberikan kepada P.Ramlee. Filem Hidayah tidak dapat dilaksanakan sehingga P.Ramlee meninggal dunia pada 29 Mei 1973.RUJUKAN: Majallah Filem, bil. 16 Majallah Filem, bil. 17 Kenangan Abadi P.Ramlee – Ramli Ismail Sesi temubual bersama Ramli Ismail, 1998


Tyre – Kota Pelabuhan Phoenicia, Tamadun Pencipta Huruf ABC

Kota Tyre ditubuhkan pada tahun 2750 Sebelum Masehi, justeru ia dianggap sebagai salah sebuah metropolis tertua di dunia. Dalam hampir keseluruhan sejarahnya, Tyre berdiri sebagai kota penting di rantau Mediterranean.

Penghuninya terkenal sebagai pelaut dan peneroka yang unggul. Mereka kerapkali mengharungi Mediterranean, berinteraksi dengan tamadun-tamadun di sekelilingnya, dan menubuhkan sejumlah koloni di sana.  Oleh kerana itulah, kota Tyre menjadi jantung hati kebanyakan masyarakat di Mediterranean.

Menurut mitologi Yunani, Europa, puteri Empayar Phoenicia yang memberi namanya kepada benua Eropah sebenarnya berasal dari kota Tyre. Kononnya, beliau dicu-lik oleh Zeus yang menjelma sebagai seekor kerbau lalu dilarikan ke Pulau Crete.

Setelah berada di pulau tersebut, barulah Zeus mendedahkan identitinya dan Europa pula dijadikan sebagai ratu Crete yang pertama. Europa mempunyai seorang saudara bernama Cadmus. Menurut legenda, Cadmus inilah yang bertanggungjawab memperkenalkan abjad ke tanah besar Yunani. Sememangnya, abjad atau alfabet ABC yang kita gunakan pada hari ini berasal dari tamadun Phoenicia.

Sepertimana yang disebutkan sebelum ini, warga kota Tyre merupakan pelaut dan peneroka yang unggul. Justeru, mereka menubuhkan banyak koloni di sekitar Mediterranean. Antara koloni mereka yang paling tersohor ialah Carthage, mu-suh tradisi tamadun Rom.

Menurut legenda, kota tersebut ditubuhkan oleh seorang putero Tyre yang bernama Dido. Dido meninggalkan Tyre bagi menyelamatkan dirinya dari porak-peranda yang menimpa kota tersebut. Setibanya di Afrika Utara, Dido membeli sebidang tanah dari Raja Iarbas lalu menubuhkan kota Carthage. Kisah penubuhan kota Carthage ini tercantum dalam Aenid yang dikarang oleh Virgil.

Sementara itu, di dalam Kitab Perjanjian Lama, kota Tyre disifatkan sebagai rakan sekutu Kerajaan Israel sewaktu era pemerintahan Raja Daud dan Raja Sulaiman (alaihuma salam). Menerusi hubungan yang terjalin antara kedua-dua kerajaan tersebut, warga Tyre dapat memanfaatkan laluan-laluan perdagangan ke Mesir, Tanah Arab, dan Mesopotamia. Raja Hiram I dari Tyre juga pernah mengutus beberapa orang jurutera dan karyawan, serta sejumlah kayu cedar dan emas untuk membantu Kerajaan Israel membina Haikal Sulaiman.

Bagaimanapun, keunggulan kota Tyre sebagai pusat perdagangan menjadikannya sasaran utama bagi kuasa-kuasa serantau lain, seperti Mesir, Assyria, Babylon, Parsi, dan Macedonia, khususnya pada era Alexander Agung.

Kisah penak-lukan Tyre itu sendiri membentuk bahagian penting dalam riwayat hidup Alexander. Dicatatkan pada mulanya, Alexander berhajat mahu memberi sembah korban kepada Melqart (atau Heracles dalam sebutan Yunani), dewa pelindung kota Tyre. Namun, warga Tyre enggan memenuhi hasrat tersebut.

Selepas kali kedua permintaannya ditolak, Alexander pun menge-pung dan menak-luki kota tersebut. Penguasaan Tyre secara tidak langsung menyumbang kepada perjalanan kempen-kempen keten-teraan Alexander di timur, memandangkan ia menyekat akses Parsi ke laut Mediterranean  sekali gus menghalang mereka dari melakukan se-rangan  ke atas Macedonia sewaktu ketiadaan Alexander.

Kemudian pada tahun 68 Sebelum Masehi, kota Tyre diserap ke dalam Republik Rom selepas ia lama diperintah oleh Empayar Ptolemaik dan Empayar Seleucid. Sepanjang berada di bawah telunjuk kedua-dua empayar tersebut, Tyre tidak berpeluang menghirup udara kegemilangan. Ia hanya kembali mekar sewaktu era Kristian dan seterusnya, era Khulafa’ ar-Rashidin pada tahun 636 Masehi. Lima abad kemudian, iaitu sekitar tahun 1124 Masehi, kota Tyre direbut semula oleh Ten-tera Salib dan dijadikan sebagai salah sebuah kubu kuat mereka di Levant, sehinggalah ia tumbang pada lewat kurun ke-13.

Pada hari ini, Tyre diiktiraf sebagai tapak Warisan Dunia UNESCO berikutan kekayaannya  dari sudut arkeologi. Walaupun kota Tyre dihuni oleh pelbagai tamadun sepanjang zaman, kebanyakan tinggalan arkeologinya datang dari era Rom dan Ten-tera Salib. Hal ini kurang menghairankan kerana ia beberapa kali dijilati api.

Selain runtuhan kota, antara kawasan yang turut menjadi perhatian pihak penyelidik ialah kawasan pesisiran pantai yang banyak menemukan khazanah yang telah lama terpendam dan tenggelam. Kehadiran harta-karun bawah laut sebegini bukan hanya berharga kerana berupaya menambah pengetahuan kita perihal kota lama tersebut, akan tetapi ia turut berpotensi untuk dikembangkan sebagai destinasi pelancongan, khusus buat penggemar sejarah.

TERJEMAHAN
Wu Mingren. (26 Januari 2015). The Phoenician city of Tyre – A rich history of industry, mythology and conflict. Ancient Origins.